"Herraren gainean ez dugu herria eraikitzen ahal"\nKristiane Etxaluz (Domintxine, Zuberoa, 1941) Afrikan eta Europan bizi da erdi eta erdi: bere senar Alfontso Etxegaraik mende laurden darama Sao Tomeko ugarte-errepublika txikian deportaturik, eta harekin pasatzen du emazteak urte erdia. Medikuntza eta biologia ikasketak eginez irakasle aritu zen gazterik Hazparneko lanbide eskolan. 1965ean ETAren garraiolari lanak egiteaz akusatuta espetxeratu zuten Iruñean. Ateratakoan, 1967ko hauteskundeetan zerrendaburu eraman zuen Enbata mugimenduak. Antzerkiaz eta kulturaz gain militantzia politikoak egin zuen ezagun Euskal Herri osoan; Hegoaldean, Herri Batasunaren ekitaldietan hartu zuen parte. 1986an bere senar Alfonso Etxegarai errefuxiatua ordurako deportaturik zegoen Ekuadorren bahitu eta torturatu egin zuten eta bidaia nahasi baten ondoren Sao Tomen azaldu zen. Orduko gertakizunak kontatuak ditu Etxegaraik “Regresar a Sara. Testimonio de un deportado vasco” liburuan (Txalaparta, 1995). 1990eko hamarkadan Argiak elkarrizketatu zuenean, Kristiane Etxaluz nekazaritzan ari zen Domintxinen eta Ekin aldizkarian. Bere buruan gordetzen du ezker abertzalearen azken mende erdiko memoriaren zati ederra. Horretan jasotako batzuk Manu Robles Arangiz Fundazioaren Sustraiak aldizkarian publikatu ziren 2008an, “Iparraldeko mugimendu abertzalearen Historiaren haritik” sailaren barruan. Domintxineko Sorhabilia etxalde lasaian bizi den arren, agenda betea dauka Etxaluzek, herrigintzako gaiak jorratzen diren bilkurak direla, antzerki edo bestelako kultur ekitaldiak, eta abar sarria.\nKristiane EtxaluzPello Zubiria\n[Hasteko, eskertu diogu etxerako konbitea, eta Larrunerako hitz egiteko prest egotea].\nGaraiotan badut transmisioaren grina. Baitakit gure historia bestek kontatuko dutela, beren maneran, historia beti irabazleek kontatzen baitute. Eta nola hain segur ez dudan ikusiko garaipena... Planifikatu izan dut garaipena, baina tronpatu ere bai [irribarrez]. Oraingo tresnak baliatuz behar ditugu gure ixtorioak kontatu, egunen batez jendeak ohartu daitezen badirela gauzak irabazleek kontatu gabeak.\nGaraipenean sinesten duzu? Zer litzateke garaipena zuretzako?\nJoan den astean pasatu ditut zortzi egun Bizkaiko herri txiki batean, eta pentsatu dut egunen batean garaipen bat baldin bagenuen ere ez lukeela deus aldatuko herri horretan. Han euskaraz ari dira jendeak, ez da ikusten lan problemarik, patxadan bizi direla ikusten da, arratsaldean emazteak ostatuan kartakan, gazteak arratsean gaztetxean sekulako parrandak egiten... Plazera da hori niretzako.\nEgun horietan ari izan naiz pentsaketan ea zeri pentsatzen ote genuen gaztetan esaten genionean jendeari Euskal Herria askatuko zela. Nik baino gehiago zekitenek izango zuten imajinario aberatsagoa, baina nik funtsean nire argazkietan ikusten nuen Iruñeko manifestaldia, ikurriña buruan, jende euskaldun guztiak ondotik... eta egin dezaten gero besteek egin dutena: boterea hartu, politikoa eta ekonomikoa. Ez nuen besterik pentsatzen. Baina eguneroko bizitza ez zela aldatuko, egiturak zirela aldatuko.\nZer sentitu duzu zehazki, aipatu duzun egonaldi horretan?\nSentitu dut gaurko gazteak... ez denak, noski, baina multzo polit bat... gu baino aurreratuagoak direla horretan. Guduak beren bizia hobekitzen du. Gure gazte garaian militante izatea zen pixka bat kolpeak errezibitzea maite izatea...\n... orain ere hala da batzuentzat...\n... baina horiek gutxiengoa dira. Bada beste olatu bat, funtzionatzeko era ezberdina dutenak. Ez dute onartzen beste inork esatea zer egin behar duten, ez doaz tronpetaren atzetik. Badituzte sare zabal batzuk. Gu gaztetan bezala sinetsi eta bizi direnekin ez dute fitsik moztu, harremanetan segitzen dute haiekin, baina maite dute sorkuntza, elkarrekilako lotura zaintzen dute. Beste manera batean.\nAldiz, zuk gazte denboran bultzatu zenuen erresistentzia mota esan liteke lur jota dagoela...\nEz dakit. Aipatzen dizkizudan gazte horiek ere beren imajinarioan sentitzen dute guk sentitzen genuena. Umore gehiagoz, nahi baduzu. Erresistentzia beharrezkoa ikusten dute baina ez hain militarra, gehiago “Robin de bois” edo ez dakit... zerbait kokina. Buruan atxikitzen dituzte Carreroren hilketa bezalako ekintzak, beste asko baztertzen dituzte. Ikusten dute ETAko militantea txori bat balitz bezala, ez dute ikusten zakur. Beste hitzez esateko, Demo mugimenduaren uhin horretakoa bezalako jendeak aurkitu ditut, eman didate bizipoza eta uste dut horientzako merezi duela nork bere bizia kontatzeak. Amonaren paperean sartzeak.\nGauza asko kontatuak dituzu eta gure irakurleak ezagutu ahal izango ditu (frantsesez) Robles Arangiz fundazioak duela pare bat urte plazaratu zuen Sustraiak aldizkarian. Ipar Euskal Herriko ezker abertzalearen sorreraz hitz egiteko bildu baitzineten militante historiko andana bat. Zure lekukotasunetik, hunkigarri egin zitzaidan zure amatxiren eta aitatxiren historia...\nAmama eta aittitti ziren amaren aldetik, eta aitaren aldetik amañi eta aitañi, aitak Zuberoko euskara egiten baitzuen. [Domintxine Zuberoa da, baina kantonamenduz Nafarroa Behereko Donapaleuri lotua. Domintxindarren bizitza Amikuzen egiten da]. Amamak eta aittittik kontatzen zituzten ixtorio batzuk inork kontatzen ez zituenak. Oroitzen naiz lau urterekin pneumonia harrapatu nuela, oso gaizki nintzela eta etxekoek kontrabandan Suitzatik ekarrarazi zituzten antibiotikoak Arranbilet pilotariaren bidez eta aittittik arratsaldeak pasatzen zituen nire ohearen inguruan niri irri eginarazteko, batean zakurra zela, bestean zaldia. Pentsatzen dut terapia bat dela...\nEsistitzen da bai, “risoterapia” edo “barreterapia” famatua, liburuak badaude horretaz.\nAh, bai? Aittittik horretan eman zituen, bada, egunak nire ondoan. Aittittik bazuen alderdi aspergarri bat, beti norbait zetorrelarik berehala galdetzen baitzion: “Vous avez faite la guerre de 14?”, izaten ahal zituen 80 urte edo 17. Biziki harro zen 1914ko gerraz. Geroago amak kontatu zidan bere aitaren ixtorioa.\nGerran zelarik, egunero igortzen zion karta postala emazteari, pasatzen zen edozein lekutatik, frantsesez, beti “Ton mari qui tem” bukatzen zirenak, horrelaxe idatzita. Eta gero utzi zion idazteari. Amari galdetu nionean zergatik aldatu zen hori, esplikatu zidan bere gurasoak gerra aurretik ezkondu zirela, 1909an edo horrela, sasoi ederreko gazteak, eta lagun batzuek dirua aurreratuta etxaldea erosi zutela. Zorrak ari ziren kitatzen ongi, baina gerra jiten da. Amamak segitzen du etxeko lanetan eta sartzen da zaldien hazkuntzan, gero Oloroen saltzeko, gerrarako zaldiak.\n1916an permisionearekin etxeratu zen aittitti, bere gaineko ofizial batek esanik: “Hobe duk Espainiara joan eta ahaztu frantsesa hizala”. Xede horrekin jin zen, baina amañik esan zion: “Et, et, et, aperentziarik ere. Nik iada etxea pagatu diat bi urtez lana eginez eta orain ez nuk Elizondora joanen haurrekin”. Aittitti itzuli zen gerrara eta ez zuen gehiago idatzi postalik. Soldadu bizitza egin zuen handik aurrera. Gerran guduketan aritzeari “suan izatea” esaten zioten: “Baduzue suaren berririk?”. Gure ama ikusi dut nik Lehen Mundu Gerraren biktima.\nBeti esan da Iparraldea asko markatu zuela 1914ko gerra hark, hau frantsestu zela orduan. Zuk, askoz beranduago sortua izanagatik, sentitu duzu gerra haren zama?\nBai. Hemen herrian, gure haur denboran, baziren bizpahiru gizon zinez itsusiak, gasarekin erreak, edo bonbak aurpegi erdia eramanak. Pertsonaiak ziren herrian, pentsio handia zuten, leku publikoa zuten... Historiaren erresta itsusi bat zen guretzako. Gainera gure aittitti beti gerraz mintzo...\nGeroago, nire gurasoak ez ziren batere nire konpromisoaren alde berekoak, baina oso ondo konprenitzen zuten zer zen gerra. Horregatik nire buruari askotan galdetu diot nolaz, Iruñean preso nintzelarik, egiten zuten erabat nire alde balira bezala.\nAita eta ama baitziren.\nBai, baina gehiago ere bai. Biziki duintasun handia erakutsi zuten. Ez zirela apalduko etsaiaren aintzinean. Beti bazen mistika hori gure etxean: ez zela apaldu behar etsaiaren aurrean. Baina etsaia nor zen, hor dago kontua.\nNire etxean galtzaile ziren 1914ko gerratik. Aittitti beti ari zen gerraz, irabazle agertu nahi zuen, baina hainbeste nabarmendu nahi zuen bere irabazle izate hori ezen eta susmagarria baitzen.\nZure haur eta gaztetxo denbora 1950eko hamarkadari dagokio. Zein dira orduko zure oroitzapenak?\nHamar urterekin gurasoek Baionara igorri ninduten, mojen kolejio batera. Mojek nirekin egin zuten lehenbiziko gauza izan zen frantsesa ontsa mintzatzea, frantses azentuarekin. Astero hogei bertso lerro eman behar nituen baina ez lehendik nekien frantsesarekin, frantses azentu onarekin baizik. Gainera igandeetan ez ateratzera nintzen zigortua. Hiru hilabetez sartu zidaten frantses azentua. Gero itzuli nintzenean azentu harekin, eta nire harrokeria sui generisarekin, herriko besteengandik apartatua nintzen. Badakizu nolakoak diren herriok, eta ni burges alaba, frantses azentu arrotz harekin...\nNoiz ohartu zinen herrian bazirela “xuriak” eta “gorriak”?\nAh, betidanik! Gure etxean xuriak ziren. Bon, aitañi zuberotarra gorria zen, baina amañiren etxean ginen eta amañi Petainen aldekoa zen, “petainiste”. Herrian, gorritasuna zen etxetiarren kontua, maizterrena. Orain gauden etxekoak hala ziren. Normalean etxetiarrak ziren gorriak eta nagusiak xuriak.\nHegoaldeko euskaldunari nola esplikatuko zenion zer zen xuri edo gorri izatea 1950ko hamarkadan?\nBozketan zen desberdintasunaz gain, kulturala ere bazen. Xuriak apezaren aldekoak ziren eta gorriak errientaren aldekoak. Normalean apeza euskaraz ari zen eta aldiz maisua arrunt frantsesa zen. Gorriak frantsesagoak ziren. Morala egiten zutenak xuriak ziren, zer den on eta zer den txar erabakitzen zutenak. Hegoaldearekin paralelismoa egitekotan, karlistak. Eliza eta Errepublikaren loturaren aldekoak, juduen kontra, banketxeen kontra, funtzionarien kontra... badakizu, “paper-jendearen” kontra.\nGorriek ostiralean zozizona jaten zuten [saltxitxoia; Elizak agintzen zuen ostiraletan bijilia egin behar zela, haragirik jan gabe]. Gorri gehienak joaten ziren mezatara, baina maisua ez zen joaten. Gorriak errientaren gibeletik ibiltzen ziren. Euskaran ere baziren ezberdintasunak: xuriak euskaraz mintzo ziren baina beste euskara bat, badakizu, apezen euskara; gorriek aldiz herriko euskara, “sakreka”, badakizu “debria sar balakio” eta hola... Arruntagoak ziren. Amikuzen eta Zuberoan horrela zen. Klase sozialak ageri ziren beztitzeko maneraz, jateko maneraz... ez zuten hainbesteko edukazionerik gorriek.\nXurien eta gorrien arteko borrokak ikusi dituzu zure haur denboran?\nBai, bai, aharrak eta guzti, joka, bozketako denboretan. Domintxine biziki herri beroa zen, bazen furia. Gero, esan behar dut eskola publikoan ibili naizela hamar urte artio. Gure maisua biziki ona zen matematika, frantsesa eta abar erakusteko, baina ere goiz guztiz egiten zigun “instruction civique”. Ni egunetik egunera ari nintzen “gorritzen”. Arrazoin horrengatik ere igorri ninduten Baionara serorekin ikastera.\nSeroretan ez zuten konprenitzen nik nola banekien hainbeste politikaz. Xuri-gorri kontuak eskolan konprenituak nituen. Serorak Ursulinak ziren eta bazuten pedagogia aski ona, jendeari hitza ematen eta beste. Nire lagunak oraindik oroitzen dira hamabi urte nituelarik serorek eskatu zidatela “bon, esposaketa bat eginen duzu, denei esplikatzeko zer den eskuina eta zer ezkerra”. Aitarekin prestatu nuen esposaketa, hemizikloa, partiduak, bozak, bozemaileak, eta beste azaltzeko.\nGarai horretan hasi zen laborantza mekanizatua hemen. Ezagutu al zenuen aldakuntza hori?\nOso ondo ezagutu nuen, 1951n hasi baitzen. Arberatzeko Jean Errekart kontseilariak abiarazi zuen. Lehenbiziko aldaketa izan zen lur berrien egitea: traktoreak azaldu ziren eta lurra iraultzen hasi ziren, oihana erauzi eta goldatu. Ordura arte behiekin eta idiekin egiten zen lana.\nBeraz, paisaia ere aldatuko zen... Ez zen izango gaur ezagutzen dugun Amikuzeren antzekoa...\nEz, ez. Oihanez betea zen! Pentzeak txikiak ziren, hesiz inguratuak. Hesiak ziren mugak eta zaharrak horietako zuhaixkak eten gabe mozten eta tenkatzen aritzen ziren. Gatazka asko ziren hesien inguruan. Handik laster sortu zuten “Lur Berri” izeneko arto kooperatiba, Donapaleun. Horren inguruan hedatu zen hainbeste artoa, zeren eta lehenago soroetan ogia egiten baitzen, garia. Uztaren ondoren soro horietan bertan ñagoa egiten zen, arbia. Orduan egiten zen arto pixka ez zen saltzen, kabalentzako zen.\nErrekartek ekarri zituen Frantziako “conseiller agricole” direlakoak laborarier erakustera artoa nola erein eta landu, artoarekin nola dirua irabazi. Han bukatu zen alor berean urtean jarraian hiru uzta biltzeko sistema. Beranduago hasi ziren hazitarako artoa egiten, teknologia aski aurreratuarekin. Laborari guztiak biltzen ziren Lur Berrin formakuntzak ukaiteko, gero Crédit Agricole heldu zen, ondoren aseguruak... Eta paraleloan bukatu zen etxetiarren gudua.\nFrantziak atera zuen lege berri bat nagusiak behartzen zituena maizterrei etxaldea saltzera. Baziren nekazariak nagusiari uztaren eta kabalen erdia edo beste zatiren bat ordaintzen ziotenak, eta baziren beste batzuk dirutan pagatzen zutenak. Eta baziren beti istiluak, laborariak esaten zuela aratxea hil zitzaiola, batak egia zela, besteak ezkutatu egin zuela...\nNik gauza horiek nagusien artetik ikusten nituen, noski. Honetan bazen beste gauza bat polita. Nik beti, haur denboran, maiteago nituen plazako lagunak, gu ere plazakoak ginen. Baina baziren gero beste mutiko batzuk arrunt basak, etxetiar semeak, biziki irri egin arazten zidatenak... eta ederragoak beti.\nEta emigratu beharra ere iritsi zen horrekin batera.\nBerehala. Jende gutxiago behar baitzen lanerako. Gure haur denboran etxetiarren umeak lana zutelarik ez ziren azaltzen eskolan. Absentismoa zen arazo nagusia. Ni hamar urterekin nintzen hamalauko neska-mutikoekin. Etxean lanik ez zutelarik etortzen ziren, ez bestela, eta ez zuten fitsik ikasten. Hamalau urterekin mutil [morroi] joaten ziren edo neskame, beranduago ezkontzea pentsatzen bazuten behar zuten beste etxe bat... Bazuten bizitza bat aitzinetik egina eta bet-betan hasi ziren Pariserat joaten. Pentsatzen ari naiz 12 haur baziren familia batean. Zortzi joan ziren tanpez.\nNeskak Parisera, sehi, eta mutil asko “valet de chambre”. Urte beteren buruan jiten ziren aldatuak: arropa berriekin, fin-finak, beren etxekoandereen hitz egiteko manera harturik. “Zer neska plantakoa bilakatu den!” esaten zen. Gogoratzen naiz amak nola esaten zidan baten partitzerakoan: “Beharbada ez da itzuliko”. Oso gogorra zen. Urtebeteren buruan itzultzen ziren, bakantzekin, baina urtebete luze da.\nZu ez zinen Parisera joan ikastera.\nEz, nik beste bide bat hartu nuen. Bordelera joan nintzen, medikuntza ikasketak egitera. Ez nintzen biziki ikasle ona, errepikatzen, festa egiten... Nire jomugan “Etudiants Basques” elkartekoak zeuden, beren festekin, beren mugimenduekin, aipatu ditugun emigranteak baino burgesagoak. Hor nuen ezagutu abertzaletasuna.\nNolakoa zen Bordeleko abertzaletasun hura?\nOso folklorikoa. 1960-61 urteez ari naiz. Erreferentzia nagusia festa zen. Hizkuntza ere frantsesa zen nagusi, jende burgesa baitzen.\n“Etudiants Basques”en kontuan niretzako inportantea zen biltzea. Ezberdinak ginen landestarretatik, biarnesetatik eta besteetatik. Diasporak egiten dituen loturak sortzen ziren. Abertzaletasunerako jauzia ere hor egin nuen Claire-Argitxu Nobliarekin. Honekin deskubritu nuen Hegoaldea.\nZuen erreferentzia abertzalea zein zen urte haietan, PNV?\nEz, iadanik ETA zen. Madariagak eta Txillardegik kaptatu gintuzten, guretzat ohore handia. Orduko ETA ez zen noski geroko urteetakoa. Bon, esan behar da gauzok gehienik azaletik sentitzen genituela. ETAko lehenbizikoak burges baino areago aristokratak ziren, itxura ematen zutenagatik. Madariaga, Txillardegi, Benito del Valle edo Elosegiren ondoan, noski, baziren bestelako iheslariak, ez hain ezagunak, langileak... ederragoak [irriz ari da]. Eta deia ETAkoak ideietan sozialismoaz ari ziren\nBeste erreferentzia Enbata zen. Bazen “m” hizkiz idatzitako Embata ere, gazte mugimendua, eta bi bazirenez, oroitzen naiz Bordeletik heldu ginela bilkura batera, izena gurea zelakoan. Ohartzen nintzen hor, Enbatan, zela nik xekatzen nuena.\nAljeriakoak abertzale guztiengan izan zuen eragina garai hartan. Iparraldean zuk sentitu zenuen deserosotasun hori askok sentitu zuten?\nGauzak aldatu dira gerra aurrera joan den arabera. Une batez jendeak aseak ziren gerraz: egunero irratian eta telebistan esaten zuten arrestatu zutela FLNko “numéro 1”, edo “numéro 2” edo “numéro 3”. Orain hemen egiten duten bezala. Eta gerrak beti segitzen zuen, jendea hiltzen zen. Kalean aljeriar izatea ez zen batere goxo, biziki gaizki ikusiak ziren, baziren atentatuak haien kontra... baina une batean, ez dakit nola, altxatu ziren, ez ziren gehiago bazterretik pasatzen. Gogoratzen naiz nola etorri zen Paristik Bordelera, anfiteatro batera, aljeriar bat beren eskubideak esplikatzera. Eta horrek aldatu ziden pentsakera.\nOrdura arte banekien frantsesek ez zutela eskubiderik han segitzeko, baina banituen lagun “pied-noirrak” eta ezagun aljeriarrak, baina “pied-noir”rei ematen nien konfidantza gehiago. Han sortuak ziren, haien gurasoak ere bai, ez zuten beren buruak Frantziako frantses bezala ikusten, eta guk ere ez. Anfiteatro haren atarian baziren halako rugbyman erraldoi batzuk makilekin, jendea kolpatzeko, eta hala eta ere sartu zen jende anitz. Tipo hark esplikatu zigun, Franz Fannonen gisan, Aljerian zer gertatzen zen. Han aldatu nintzen\nLaster etorri zen zure arrestatze eta Iruñeko presondegian sartzea. Ez Enbatakoa izateagatik, noski. Harrigarri egingo zen 1965ean, Etxebarrieta eta Manzanasena gertatu baino lehenago, Burgosko prozesua baino askoz lehenago, neska gazte frantses bat ETAren postari izateagatik preso ikustea...\nBiziki fite hasi nintzen autoa gidatzen, eta bestetik kontuak bazuen zerbait “romaneskoa” niretzako: autoa hartu atzean “pipa” zahar bat hartuta, norbait laguntzera joan, bideak ikusten....\nBeldurrik ez zenuen?\nEz, ez. Ezin dut esan “batere-batere”, baina hogeita gutxi urterekin sekulako segurantza... Filmetan bezala zen, hori esan nahi dut “romaneskoa” esatean, goardia zibilen artetik pasatu eta beste, nire film txikia bizi nuen. Ez nituen zangoak aski lurrean.\nBestalde, beti izan dut sekulako errespetoa eta admirazioa kontrabandistentzako. Muga ezkutuka pasatzen zuten haiez bada mitologia bat...\nArrestatzeaz eta kartzelaz zein oroitzapen gordezten dituzu?\nArrestatzeaz hotza, dardara, beldurra sentitu nuen hor. Baina kartzela denbora guztiko beldur handiena pasatu dut jalgi nitzelarik. Irteteko eguna finkatua zuten baina egun osoan ez ninduten askatu. Arratseko hamaiketan sartu auto batean eta mugaraino ekarri ninduten arrestatu ninduten polizia berberek. Arnegin egun osoan niri igurikatzen egonak ziren laguntza taldekoak, baina ni heldu nintzelarik inor ez zen hor. Eta autoan berriz hasi ziren galdezka, halako bonba, beste hura... Bi tipo haiekin berriro, bat bolantean eta bestea hor, ni atzean... hor bai ukan nuen beldurra.\nGose grebarik ere egina zara espetxealdi hartan.\nBi bederen, bat luzeagoa, hogeitamabost egunekoa edo. Nire kalkuluen arabera kanpoan behar nuen baina ez zidaten ematen jalgitzeko data. Eta deliberatu nuen ez bainintzen jalgitzen xutik jalgiko nintzela entzanik. Gose greba aipatu eta medikuaz gogoratzen naiz.\nEz batere. Gaixoa, harritua zen beti, ez zuen konprenitzen: “Una chica como tú”... Soriakoa zen, aita familiakoa, eta nahi zuen konprenitu, gaixoak. Egunean bi aldiz etortzen zitzaidan, mintzatzeko pixka bat.\nGreba uzteko konbentzitzera?\nEz, ez, berak galdegiten zuen dena, ez zen lezione emaile. Ez dut uste frankista zenik. Hizketan ari izatea besterik ez zuen nahi. Bera zen ikusten nuen bakarra. Lortzen zituen gauzak niretzako. Serorek egunero ekartzen zidatenez janaria, esan nion ez nuela horrelakorik ikusi ere egin nahi. Eta lortu zidan.\nOrdurako zure aldeko sostengu taldea antolatua zen. Haiekin harremanik bazenuen?\nGuti. Bestalde, nire lagunei eskatzen nien ekintzaren bat egin zezaten. Gu talde oso bat erori baiginen, erakusteko gu ez ginela izan eskatzen nuen ekintzaren bat. [Irriz ari da] Apez baten bidez igortzen nituen oharrak.\nGero, kontatu behar dut kanpotik jatetxe batean egindako otordua sartzen zidatela egunero. Iruñeko jende dirudunak bidaltzen zuen, oso otordu onak, eta hotza zelarik jantziak ere bai. Baina hauek inorekin ez zuten kontakturik, ez nire gurasoekin, ez taldearekin.\nEpaiketa militarra egin zizuten zuri.\nBai, hogeitamar hilabeteko zigorra ezarri zidaten. Galdera fiskala zen hamabi urtekoa. Xantza aski ukan nuen. Infante eta Miralles abokatuek defenditu ninduten, Bilbokoa bata eta Madrilgoa bestea. Ez ziren abertzaleak, ez bata eta ez bestea, baina lan ona egin zuten. Garai horretan indulto handi bat ere izan zen. Azkenean urte t'erdi egin nuen.\nZure familiak denbora guzti horretan gorderik eduki omen zuen autoa, “mandoa”, itzuli egin behar izan zenien haren jabeei. Irri egin genuen irakurriz nola eduki zuten belar idorretan ezkutaturik.\nInork ez zekien non zen. Poliziek ez zuten atzeman. Nik autoa eraman baizik ez nuen egin Iruñerako bidaietan, sekula ez nuen ez kargatu eta ez deskargatu. Ez dakit zer eramaten nuen. Dakidana da oso gasolina gutxi hartzen zuela, Iruñerainoko joan-jinean behar nuen hiru edo lau aldiz gasolina bota. Ni astero joaten nintzen, ofizialki unibertsitatera ikastera, eta hor Dantxariako goardia zibilek ikusi zuten bazutela asteazkenetako ikaslea haien familia Iruñera eramateko: “¿No puedes llevar a mi mujer?” eta nik “¡Cómo no!”. Horregatik ez nuen gehiago segitzen ahal, errea sentitzen nintzen, beti goardia zibilen familia batekin joaten nintzen... [irriz].\nEspetxetik jalgi eta hauteskundeetan Enbatako zerrendaburu, hautagai kanpaina bete-betean. (Aurretik Mixel Labeguerie pasatua zen). Nor zen nagusi zu izendatu zintuen Enbata hartan?\nJaki Abeberri, Ximun Haran eta Michel Burukoa. Bazen zuzendaritza batzordea, baina hiru horiek zuten ematen norabidea. Abeberri eta Haran beti elkarrekin mokoka, ez genekien zergatik, ni ez nintzen nor horri arraposturik emateko. Bestalde, nire aldeko batzordean ibilitako jendeekin harremanak hestuagoak nituen. Eta hauek esplikatu zidaten ni nintzela pertsona egokia, behar nuela presentatu...\nGaur egunetik ikusita, zergatik uste duzu hautatu zintuztela?\nKomunikazio operazio bat: emazte, gazte... Nik horrela ikusten dut.\nKanpaina hura nola bizi izan zenuen?\nDinamika handi bat zegoen, jende asko bilduak hemendik eta handik. Gero agertu da asko ez zirela hain atxikiak abertzaletasunari, maite zutela kanpaina “bistoso” bat egitea, eta hala izan zen, ikusgarria. Zazpi-zortzi kotxerekin joaten ginen herriz herri, musika eta guzti, afitxak leku guztietan... Baziren kontrabandistak, baziren ikasleak... “mintxa” zutenak. “Mintxa” da barneko energia hori, pizten dena.\nZuen mezua zein zen?\nNi baino lehenago Abeberri mintzatzen zen: “Euskal Herria, herrialde aberats bat bi basamorturen erdian”. Iparraldetik Landetako desertua eta hegoaldetik Kastillakoa. Historia ekonomikoaz aritzen zen, gure industria, meategiak, eta beste, eta guztia oztopatuz muga bat: “Muga hori apurtzen badugu, garatuko gara”. Hori zen Abeberriren solasa. Muga kentzeko behar zena zen nahi izatea, nahi izanez gero kentzea lortuko genuen. Hori pentsatzen genuen.\nEta ezker-eskuin kontuez zer?\nGurea zen federalismo europarra. “Gu ez gara ez eskuinekoak ez ezkerrekoak: gu gara europar federalistak”. Eta horrelakoetan nik zer esaten nuen ez dut gogoan. Ez genuen hitzaldia prestaturik eramaten, ideia haietan blai ginen. Gogoan dut nire miltzaldia bukatzen nuela esanez honelako zerbait: “Ez du balio niretzako bozkatzea, nik ez dut balio honetarako. Baina ez eman boza niretzat: eman Enbatarentzako”. Aldi bakoitzean Abeberrik “tak” ematen zidan ostiko bat [irri lasaian ari da].\nLaburbilduta: esplikatu kanpaina hura zer izan zen gaur hogei urte dituen gazte bati.\nKanpaina hura apoteosikoa izan zen. Jendeek uste zuten ez pasatuko ginela baina bai lortuko genuela %20 edo horrelako zerbait. Jende asko azaltzen zen mitinetan, irudi zuen gure alde zirela haiek denak. Baina gero, bozketan ez ginen %5era heldu. Izan zen fosforoz egiten diren su horiek bezala, piztu zen, egin zuen su eder bat, “pap”, eta gero fitsik ez, ezta brasarik ere. Espektakulu bat bezala izan zen.\nMilitantziarentzako ere inflexio puntu bat izan zen. Ordura arte militantzia ugarituz joan zen, baina hortik aurrera ez, ez bederen abiada berean. Askok frustrazio handia sentitu zuten. Horren ondotik Enbata zartatu zen. Laguntzen aritu ziren gazteek galdu zuten fedea Enbatan, batzuek utzi zuten, beste batzuek kristalizatu zuten gehiago klase borrokan, abertzaletasunarekin batean, beste batzuk eskuinera jo zuten. Ilusioa sobera handia izan zen eta emaitza sobera ttipia.\nGarai hartakoa da Piarres Larzabalen Ibañeta antzezlana, berrogei urte beranduago Euskal Herriko dozena bat herritan eraberriturik ostera eskaini duzuena, zu tartean hemen ere, Ander Lipusekin. Ibañetaz hitz egiteko gogoa ikusi genizun elkarrizketa hau proposatzera heldu ginenean.\n1969an egin genuen “Ibañeta”. Guretzako Piarres Larzabal eta Telesforo Monzonek osatzen zuten bikote mitikoa, biak abertzale, biak beti prest laguntzeko, errefuxiatuei bereziki, Anai-Artea elkartea muntatua zuten... eta gainera biek teatroa idazten zuten. Monzonek egiten zuen Larzabalen piezen kudeaketa eta bazuen bere tropa antzeko bat, Heletan.\nAipatu baitugu 1967ko kanpaina, gero heldu zen 68 famatua Parisen, eta hemen ere berotzen ari ziren gauzak. Hemengo seminarioan baziren ixtorioak apezpikuaren kontra, baziren seminarista abertzaleak eta talde handi bat atera egin zen seminariotik. Garai hartan idatzi zuen Larzabalek Matalaz, biziki obra ederra, eta obra hori muntatzeko osatu genuen talde bat. Lehen aldia zen egiten zena euskal antzerki bat parrokietako markoaren gainetik, 18 lagun baginen Matalaz muntatzeko eta baziren Urruñakoak, baziren Hazparnekoak, Beskoitzekoak, eta abar.\nBaionako estreinaldia izan zen antzerki obraz gain halako akontezimentu bat, “un événément politique”. Zeren eta eman zuen ikusterat seminarioko arazoa ez zela seminariko afera soilik, Euskal Herriko askatasun mugimenduari lotua zela. Eta izan zen biziki jende. Bederatzi orenak baino hamar minutu lehenago Baionako antzokian ez zen hamar katu baino. Baina bederatzietarako jende guztiak heldu ziren brauki, eta pusatu zuten hainbeste ezen eta hor zen sarreren takila ere erori zen. Oren erdi beranduago hasi ginen, noski. Izan zen... jendea berotua!... Nola erraiten den zinema hasi zelarik jendeak parte hartzen zuela? Horrelako zerbait izan zen Baionakoa ere, jendea berotua, adin guztietako jendeak... zerbait igurikatzen ez zena. Ez genuen anitzetan eman.\nLarzabal horrela untsa ezagutu nuen. Tarrapataka idazten zuen, eta hurrengo urtean presentatu zigun Ibañeta. Obra hau lotua da Manzanas komisarioaren hilketarekin... hilketa baino gehiago, nola esaten da “abatre”?... erailtzarekin.\nPieza horren egiteko nik banituen Parisen lagun euskaldunak Mixu Irarregi, Harriet Mendi... Pariseko bohemian bizi ziren, errateko molde bat da, haiena bohemia “chic” baitzen. Haiek bazekiten untsa zentzua ematen gauzei. Gu Ibañeta lantzen ari ginela azaldu ziren hemen eta esan ziguten: “Hori ez da horrela muntatu behar, teatro naturalista apezek egiten duten bezala... Ez, aldatu behar dira gauzak”. Iraultza ttipi bat egin genuen taldean eta modu modernoan muntatu genuen. Ez genuen izan batere arrakastarik.\nOrain egin duzuenaz esan da Ibañeta era moderno eta ausartean aurkeztu duzuela. Duela 40 urtekoa hain modernoa zen ordurako?\nHala izan zen, bai. Baziren ideiak hartuak pastoraletatik, graffittiak azaltzen ziren, jantziek bazuten garrantzia bat, denak berdinak ziren.... Baina ez genuen arrakastarik izan. Uste dut Larzabal ere hunkitua izan zela, bere pieza histu genuela iruditu zitzaion, ez geniola bere edertasun guztia eman. Arazoa izan zen publikoarekin ez genuela konplizitaterik lortu, halako gauza “gauchista” bat egin genuen.\nGeroago Parisera joan nintzen antzerkia ikasteko estakuruarekin nire buruan. Baina ez nuen nehor ezagutzen, ez nuen daturik, eta uste nuen aski zela Parisera joatea bertan gauza horiek atzemateko. Gauza batzuk atzeman nituen, bai, presentatu nintzen leku batzuetan, eta onartua izan nintzen ere. Horietako batean lehen ariketak ziren maskarekin lan eginez. Garai hartan gure teatroa arras espresiboa zen, eta nik pentsatu nuen maskarak zirela grekoen aspaldiko kontuak, ez gureak. Laster utzi nuen.\nHala ere beti segitu izan duzu nola edo hala antzerkiari lotua.\nBai, Parisen segitzen nuen antzerkia hurbiletik, ez egiten baina bai ikusten, antzerkiaz asko zekien jendearen inguruan ikasten... Gero itzuli nintzelarik, hemen IK agertu zen, IKren inguruan antolatuak ginen jendeek pentsatu genuen frontetan osatzea: kulturala, militarra eta politikoa. Ni fronte kulturalean nintzen, eta nire eginbeharra zen ekitaldiak antolatzea, jendearen kontziarazteko.\nParisen ezagututako ideia eta autoreetatik interesatzen zitzaidan karrikako antzerkia, eta ohartua nintzen Toberak ere hori zirela. Entzuna nuen zer ziren baina hemen ez zen izan toberarik 1946tik. Beraz, Iholdin egin nahi zuten urtegi baten kontrako mugimenduaren barruan antolatu genuen Tobera. Goiburua zen “Lurra gurea da”. Taldearen antolatzeaz eta testuez okupatu nintzen, dena organizatzeaz, hemendik Domintxinetik, Daniel Landartek euskaratu zuen obra.\nKontaiguzu zerbait gehiago ekintza hartaz.\nIholdi zen orduan herri bakarra non ez ginen onartuak izan. Izan genituen inkluso bi arrautze ustel autoaren gainera igorriak, aipatu dugun hauteskunde kanpainan. Iholdin sartzea ez zitzaigun erraz. Hala eta ere, lagun batzuen bidez, bildu genuen jendea. Hor agertu zen lehen aldikotz Ernest Alkhat, gero bertsolari ezaguna izan dena. Denuntziazko teatroa zen, baina herrian berean behar zen taldea osatu. Orain Iholdi da Baxenafarroako herri abertzaleenetarik. Ikusten duzu antzerkiak ere bere lana egiten duela.\nHurrengo urtean ber gisako beste tobera bat egin genuen Baigorriko jendeekin, Etxe sartzea deitu genuena. Lur, etxe eta ixtorio horiei buruz zen hura ere, bertan gertatutako afera baten inguruan. Hori zen antzerkia egiteko nire manera garai hartan.\nGeroztik pasatu dira urte batzuk, eta aurten aurkitu zaitugu Ibañeta egiten. Nolaz hori?\nAntton Lukurekin... Horra, gaur antzerki gauzendako Antton Luku eta Mattin Irigoien dira gure “sandios”. Iruditzen zait euskal antzerkian bizi dugula urrezko aro bat, idazten dutenen aldetik. Orain dela bi urte Luku ari izan da Garaziko bere ikasleekin prestatzen lan bat Piarres Larzabali buruz. Eta jin zitzaidan, zu jin zaren bezala, kontatu niezaion nola ezagutu nuen eta beste. Orduan izan nuen horrelako “klik” bat: “Ibañeta berriz egin behar da. Larzabali zor diot hori”. Ander Lipus ere ezagutu nuen bere emanaldi batetik landa, Lipus eta Larzabal biak behar zirela juntatu pentsatu nuen. Lipus ez zen normalean batere “larzabalkerietarat” emana, bera abangoardista hutsa izaki. Baina berehala esan zidan baietz.\nEgin duzue, beraz, Ibañeta, 40 urte beranduago. Eta azken emanaldiaren ondoren, zein sentsazio utzi dizkizu?\nAntzerkiari nik beti helburu politikoa ematen diot, beste batzuek helburu “antzerkilaria” ematen dioten bezala. Nahi nuen jendeak ikus dezan borroka armatuak pizten baditu egun ezbeharrak, situazio txarrak, hastapenetik horrela zela. Eta borroka armatuak baduela bere etika berezia.\nUste nuen Ibañetak alde horretatik piztuko zuela eztabaida, eta eztabaida horren ondorioa izango zela gure gizarteak onar zezan borroka armatuaz mintzatzea argi eta garbi. Baina lortu duguna uste dut izan dela obra eder bat egitea, lortu dugu erakustea benetan Larzabalengan klasiko bat dugula antzerkian, merezi duela gizon hori ezagutu dezaten antzerkia maite dutenek, lortu dugu ere talde lan bat egitea... Baina ez dugu lortu nire helburu nagusia zena, eztabaida piztea.\nZerbait gehiago zehaztu nahi duzu piztu nahi zenuen eztabaidaz ala nahiago duzu bere horretan utzi?\nNahiago dut jendeak Ibañeta irakur dezan.\n... ez baitu ikusi ahal izango...\nBai baina idatziz eskuratu daiteke. [Interneten, Mikel Martinezen www.teatro-testuak.com gunean Word formatuan eskura daiteke, doan] Hastapenean ikusten nuen pieza “aiatolesko” bat bezala, non apezak baduen paper nagusi bat, ez handiena baina bai “kruzial”. Apez horren galdera da gutxi gora behera: puxanten, boterea dutenen gibeletik ibiltzen baldin bagara gure herria ez da inoiz askatuko, eta askatzeko beharbada onartu beharko da gerra egitea. Apez bezala esaten du. Batzuek ez dute batere maite apezek hitza har dezaten, baina uste dut inportantea dela gure gizartearentzako moralaren oreka ezagutzen duen gizon batek esan dezan “batzuetan gerra justifikatua da”.\nBaina ez da izan behar edozein manerako gerra. Hor bada pertsonai bat, Opil, gerraz profitatzen dena, aberasten da Euskal Herriko etsaiekin. Gudari batek nahi du hiltzera kondenatu itsuski eta besteak esaten du ezetz: “Nafarroaren urak ezin ditugu euskaldunaren odolez gorritu”. Geroago esaten dio: “Opilek badu seme bat gurekin ari dena. Hik izanen duk balorea esateko semeari hik bere aita hil dukala?”.\nHorrelako gauzak duela berrogei urte jadanik planteatu zirela oraingo gazteek ikustea inportantea zen enetzako. Zeren eta oraingo gazteek uste dute euskal borroka armatua betidanik izan dela orain den bezalakoa. Uste dut ETAk ere ez duela inoiz indarrik egin esplikatzeko zein eboluzio egin duten beren borrokan. Beharbada normala da militarrek ez kontatzea. Baina ingurukoek kontatzen ahalko zuten zerbait gehiago. Beste adibide bat ipintzeko, ETA politiko-militarraren eta militarraren arteko frikzio eta zatiketa nola pasatu ziren dakitenak oso gutxi dira.\nHorretaz badira liburuak, baita entziklopediak ere... Ba ote dira gauza funtsezkoak oraindik esan gabe daudenak?\nEsan gabekoak ez, baina jendeek jakin beharko lituzketenak eta ez dakizkitenak bai. Nork irakurtzen ditu entziklopediak? Ez dakit. Gure formakuntzan kantuek asko egin dute, pastoralek. Nola ikasten ditu jendeak gertatu diren gauzak, hura ezagutu duen bat ezagutuz ala nola?\nTransmisioaz ari zara, beraz.\nTransmisio arazoa izanen da. Hortarakoz, antzerkiak egiten du transmisio hori. Baina... ez dugu lortu “Ibañeta”rekin.\nObra horrekin eztabaidatu nahiko zenituen erreflexioekin doa loturik duela pare bat urte Sustraiak aldizkarian aipatu zenuen barkamenaren ideia hori?\nDena lotua da, eh? Minbizia pasatu nuen duela urte batzuk, eta homeopata batengana joan nintzen berak lagun nintzan tratamenduaren jasaiten. Bere metodoa da gaixoaren zaintzea, ez eritasunaren kontra aritzea. Garai hartan atentatu batzuk izanak ziren eta horien eragin kolateral moduan haren kontsultan ere paziente batzuk agertzen ziren alde, beste batzuk kontra... Mediku horrek, giro horretan, esan zidan: “Ikusi dut jende pila bat manifestazioan oihuka 'Herriak ez du barkatuko' zioen pankarta baten gibeletik eta pentsatu dut barkatzen ez duen herri bat ez dela inoiz sendatzen”. Sendatzeko behar da barkatu, edo norbere buruari, edo min egin dizunari, bestela ez zara sendatzen. Nire mediku ixtorio horretan, nik ere ikasi behar izan dut nire buruari esaten: “Barkatu”.\nHori nire lagunei aipatu diedalarik, irri eta trufan hasi dira, badakizu Jesukristoren ixtorio hura, kolpatzen zaituenari erakutsi behar diozula beste matela eta abar. Saiatu naiz esplikatzen ideia ez zetorrela hortik. Beharbada Jesukristok edo bere elizak hartu dute humanitatearen lehenagoko errezeta ona, esanaz “hau gurea da”. Baina humanitatearena da, barkamena beharrezkoa dela aurrera joateko. Gainerakoan, herraz bizi zara, gorrotoz. Herran bizi dena atzeratzen da, beti, ez da aurrera joaten. Badira gerrak herragatik egiten direnak eta badira askatasunaren bila egiten direnak. Askatzeko egiten diren gerrak joaten ahal dira zerbaiti buruz, baina suntsitzea beste helbururik ez duten gerrak...\nEsan nahi duzu Euskal Herrian bizi dugun gatazka hein batean herrak mugiarazten duela?\nUne honetan kezkagarriena indiferentzia da, gehiengoaren indiferentzia. Nik hori sentitzen du. Ni ez naiz nor, baina baditut nire antenak denek bezala, eta naizen xomorro txiki honek hori sentitzen du. Ni ere hunkitua naiz, orain gehiago gainera. Ez ditut gehiago berriak entzuten, iruditzen zait berriak direla frankismo garaikoak bezalakoak, dena gezurra dela era bulgarrean esanda, baina benetan zerbait gordetzeko sortua, eta gordetzeko sortu dena segitzeak ez du balio. Hobe da beste bide batzuetatik joan informatua izateko.\nHerra sentitu dut, bai, gure arteko jendeetan. Eman dezagun, eztabaidatzen dugunean indar guztien metaketaz, horretan denok ados gara, aurrera joateko denok behar dugula bildu. Baina hasten garenean zehazten norekin behar dugun bildu, jende batek ezin du pentsatu ere egin bere eskuinean kontsideratzen dituztenekin biltzea, ez eta urrats erdia egiteko ere. Ber gauza gertatzen da beste aldean. Ibarretxerentzako banuen aski sinpatia, esate baterako, baina Martxoaren 11 hartan entzun nuelarik esan zuela telebistan, goizean, ETAkoez mintzatuz “alimañas” zirela... Horrelako hitz bat esateko beroan, kazetarien aurrean, esan nahi du sabela zolan baduela herra. Nik “alimaña” ez nuke esango ez eta guardia civilendako ere... jendeak dira!\nHerra hori gainditzeari balio politikoa ere ematen diozu.\nEz naiz herraz ari zentzu moralean, zeren eta moralari dagokionez bakoitzak berea egiten du. Baina beharrezkoa baita politikoki. Ez dugu herri bat eraikitzen ahal herraren gainean. Ez du balio etsenplurik ematea.\nEman dezagun etsaiek egun batean esaten dutela “Bon, konpon zaitezte zuen artean”... egun horretan hasiko ginateke bata bestearen kontra, elkarri ñakaka. Ez da posible. Zerbait aldatu behar da oso zolan dagoena. Hainbeste bide egitea horren ikusteko orain... Ez dakit den zahartua naizelakotz edo zahartzeak ez ote duen ematen ere urrunago ikusteko parada. Aurreko batean, solasean ari ginela, galdetzen zenidan ea gu militante gazteak ginelarik nola pentsatzen genuen gure ideien gauzatzea eta uste dut arrapostu eman nizula ez genuela pentsatzen, berdin zitzaigun, uste genuen eginen zela. Baina orain, zahartuta, ikusten dutt hori huts handia zela baina gure entusiasmoak eta sinesmenak mugiarazten gintuela. Baina herri baten askatzeko badira egin beharreko lanak. Etsaien kontra ari behar da, hori bai, baina behar da barnean ere baldintzak prestatu jendeak elkarrekin bizitzeko maneran.\nTorturarena da beste gai bat zuri galdetzekoa. Familian ezagutu duzu, torturaren inguruan lan asko egina duzu zure lan politikoan...\n... teknikoki, bai, salaketak itzultzen, bilatzen sare batzuk non gure salaketak sartzen ahal genituen, eta horrela...\nGorrotoaz eta barkamenaz esan dituzunak lotzen dituzu torturarekin?\nEz da lasterbiderik horretan. Bakoitzak ikusten du. Ezin duzu esan “nahi nuke nire senarrak barka dezan bera torturatu duena, baina nahi nuke ere barka dezaten, jende bezala, ez espainol bezala edo abertzaleen kontrako bezala, egin diedan mina”. Guk ere galdegin beharko dugu barkamena gogorki momentu batez, baina hori oso-oso urrun da.\nOraingo eginbeharra da gure artean minimo bat egitea sare soziala berriro indartzeko, euskaltasunaren inguruan. Euskaltzaleen artean.\nIpar Euskal Herriko politikara etorrita, hemen ere ezker abertzalea gogor zatitua ikusten da. Hegoaldetik zu ezagutu zaitugu gehienik Herri Batasunaren eta errefuxiatuen inguruan. Zer moduzko harremanak dituzu gaur egun Batasunakoekin?\nGaur egungo Batasunakoek ez naute bortxaz ondo ikusten ene historiaren arabera. Zeren eta hemen egin zelarik haustura Abertzaleen Batasunaren barnean, batzuek Batasuna muntatu zutelarik hemen Iparraldean, ene izena eman nuen erraiteko haustura horren kontra nintzela eta ez nuela untsa ikusten AB hor zelarik hemen Batasuna sortzea. Badirudi hori ez didatela batzuek barkatu, baina beste batzuek bai, ez da gauza orokorra.\nDena dela, zurrumurruak zurrumurru, badakit horrelakoak ez dituztela sinesten. Eta segur da lortzen badugu ezker abertzale bat muntatzea Iparraldean eta Hegoaldean, ni ezker abertzalekoa naizela.\nAbertzaleen Batasunakoekin zer moduz moldatzen zara?\nABn nire burua ikusten dut ardi arrunt bezala, eta haiek ikusten naute ardi beltza bezala. Abertzaleen Batasunakoekin oso ados naiz orokorrean. Badira gauza batzuk... Eman dezagun, egunkarian ikusi dut Aralarrekin egin duela ABk aliantza taktiko bat. Zein behar dago horretarako? Gure problema nagusia da berriz denak biltzea, eta badakizue hori egiten duzuela Batasunakoak izorratzeko, futbolean egiten den bezala aurkaria zangotrabatzeko... Politikoki pittilinkeria bat ikusten dut. Horregatik ez dut karta hartu, baina bozka beti ematen dut.\nLaster izango dira Europako hauteskundeak, eta hauetan ere abertzaleak sakabanaturik aurkeztu dira.\nHemen hauteskunde barrutiak Frantziako hegoaldearen zati handi bat hartzen du. Eta abertzaleen artean badira hiru jarrera. Bat EAJ-PNBko, presentatzen da Frantzia guztian. Batasunakoek hego Frantzia osoan beren zerrenda aurkezten dute. Eta Abertzaleen Batasunak egiten du zerrenda partidu altermundialista eta ekologista batekin, ordezkari nagusi izango duelarik Jose Bové, gure aldetik Menane Oxandabaratz laguntzaile.\nEskaini didate honi babesa emateko sinadura eman dezadan, eta arrapostu eman dut: “Ene izenak ez du boz bakar bat ere aldatuko, baina segur naiz Batasunakoak ‘ikusten duzu, esaten nizun...’ eta hau eta bestea hasiko dira”. Nik boza Jose Bovéri emanen diot, ez dut iritzia gordetzen, uste baitut Bovék egiten ahal duela lan on bat guretzat eta hauteskundeetan pasatzen ahal dela. Pasatzea edo ez pasatzea ez da izan beti nire ardatza politikan, baina une honetan maiteago dut Jose Bové pasa dadin eta ez ezagutzen ez dugun beste nornahi.\nBadakit Ixabel Etxeberria ez dela pasatuko, eta ez dakit zenbat kostatuko den broma. Milioi erdi euro... Ez baduzu bozen %5 ateratzen, ez duzu gastuetarako dirurik eskuratzen. Ipar Euskal Herri mailan %10 lortzea marka ederra izango zen, horrek departamenduan egiten du %3 edo %4. Pentsa ezazu Frantziako hegoaldean... Niretzako ABk dauka jarrerarik zintzoena.\nHegoaldekoekin izan dituzuen harremanak esplikatzeko “lehen auzoa”ren ideia erabili izan duzu. Esplikatuko al diguzu?\nGure haur denboran lehen auzoaren kontzeptua oso bizirik ezagutu dugu. Lehen auzoa da zure etxetik elizarat abiatuta bidearen alderdi berean daukazun lehen etxea. Beraz, bidean hurrengo etxekoak dira nire lehen auzoak, eta ni naiz ondoko etxearen lehen auzo. Zu hilgo zarelarik, hilerrira bidean lehen auzoak ekarriko du gurutzea. Lehen auzoarekin badituzu betekizunak eta eskubideak. Lehen auzoak behar zaitu lagundu, zuk ez eskaturik ere. Nik jakin behar dut nire lehen auzoari noiz lagundu, izanik adiskide ala ez, hori derrigorrezkoa da. Eta zuk behar duzu onartu zure lehen auzoaren laguntza. Beraz, hartuko duzu batengandik eta ez diozu deus ordainduko, doakoa baita. Eta emango diozu besteari eta ez dizu deus ordainduko.\nHori etxetik jaso dut, baina ez da gehiago mantentzen. Guk Hegoaldeko errefuxiatuekin egin duguna horixe izan da, lehen auzoarena. Ez diegu eman errefuxiatuei, eman diogu Hego Euskal Herriari. Eman egin dugu, ez itzuliko diguten esperantzarekin. Hego Euskal Herriak zerbait behar baldin badu, beti hor egongo gara hemengo abertzaleak. Baina haiek ere jakin behar dute haiek ere ematen ahal dutela, baina ez ordainketa moduan, ez aprobetxatzeko moduan.\nEta gauza guztiok nola ikusten dira Sao Tometik?\nHori drama bat da. Sao Tometik hemengoa agertzen da eritasun degeneratibo bat balitz bezala. Gure bereizteko mania hori gero eta gehiago sentitzen dugu. Gero, hitz ematen edo eskaintzen dizkigutenak, eman dezagun Anoetako proposamena bezalakoek... ez dute gehiago sinesgarritasunik. Beti badira eskaintza berriak, su artifizialak bezala, zerbait egin behar dela eta.\nBestalde, gu hemen gaude eta hemen zaudetenok ez duzue imaginatzen zer den han egotea deportaturik. Ni hemen naizelarik mendia beti hor dut, belarra berdin handitzen da, auzoek berdin onartzen naute edo ez naute. Esan nahi dut, gure biziak eta gure euskaldun biziak segitzen du. Baina moztua zarelarik hemendik, edo espetxean, edo urrundua, eta zure biziaren ardatz nagusia euskal gauzei lotua delarik, eta ez duzularik ez mendia, ez lagunak, ez usainak... Zure biziaren %90 azken finean horiek dira, zure sentsazioak. Eta horiek guztiak falta direlarik... gogorra da!\nGatazka honek hain luze joko zuenik uste zenuen?\nUste, uste... Egia esateko, gaztetan ez ginen gauza konkretuetan sartzen, sinesmenean ginen. Uste eta sinets ez da gauza bera. Orain gara errealitatera jausten. Jausten ari naiz egun oroz, eta Sao Tomera noan aldi oroz, eskailera maila bat aldi bakoitzean.\nEta Alfonsoren lekuan jarrita, pentsatzen duzularik han hiltzen ahal zarela, edo presondegian pentsatzen dutenak han hilgo direla... hori gogorra da. Halaz ere, horrek ez du aldatzen zure biziaren egiteko manera. Berriz egin behar balitz, hain segur ez genuke berdin-berdin eginen, baina bai ber norabidean. Eta irentsi behar baldin bada, irensten dugu. Norbaiti tokatu behar zaio.\nZer aurkitu duzu Sao Tomen? Lortu duzu maitatzea leku hori?\nPentsatzen dut berrogeita hamar aldiz joan naizela hara. 23 urte, urtean bi aldiz... Nik ez dut lortu hura maitatzea, Alfonsok bai. Ni burgesegi naiz hori maitatzeko, ez erosotasunen aldetik, baina ez dut aski tolerantzia han ikusten den giza miseria soportatzeko. Ez bakarrik miseria ekonomikoa, giza miseria baizik, “misère humaine”: buruetan, bihotzean, denetan. Miseria da gauza bat hunkitzen duena orokorki.\nBestalde, Afrikan mendebaldeko jendeak eta ekialdekoak ezberdinak dira. Mendebaldekoa zureganatzen da, ez zaitu bazterrera uzten, merkatuetara zoaz eta jendea hurbiltzen zaizu. Sao Tomen deitzen dizute “prima”, “amiga”... Eta halata ere, ez dizute sekula eskainiko haiek sakonago ezagutzea. Ez dira irekiak. Ez dut uste egiazko adiskiderik egin dudanik Sao Tomen, lagunak trumilka, ezagunak gehiago, eta “prima” eta beste, baina hemen bezalako adiskiderik ez, barruan pentsatzen duena azalduko dizunik. Alfontsok uste dut badituela adiskide batzuk eginik, baina bera ni baino askoz toleranteagoa da.\nSao Tomera joateak eskemarik aldatu dizu? Ala bazenekien zer zen hirugarren mundua eta...\nEz nekien, ez. Hor ikasi dut zer diren Gobernuz Kanpoko Erakundeak. Ez dira den-denak berdin, baina GKEak neokolonialismoaren tresnak dira, baina benetan. Pentsa, adibidez, probatu nahiko zenukeela emakumeekin lan bat egitea haurren egiteko kontrolaren aldetik: aski da GKE bat horretaz arduratzea dena gaizki ateratzeko.\nKontraesan handi bat dago hor tartean. GKEek lan egiten dute ordainduz. Komertzioa da. Baina hunkitzen dituzten gaiak hil ala bizikoak dira. Uste dut antzinako misionestek, jainko bakarraren fedearen izenean joanik ere, askoz lan hobea egiten zutela GKEek baino. Hauek boluntario laikoen itxura egiten dute, baina ez dira, normalean GKEetan boluntario sari bat dago, hilabetean gutxi gorabehera 1.000 dolarrekoa. Baina kontsiderazioa ere hor dago... Zara “kooperantea”.\nBertako jendeak ez ditu ondo ikusten GKEetako kooperante horiek?\nOso ondo ikusten dituzte, hori da problema. Ondo ikusten dituzte faboreak lortzeko, gero eta gehiago izan daitezen nahi dute.\nMilitantzia politikorik ez da?\nEz. Bada oposizio politikoa, bada joko politikoa, baina gureen karikaturak direnak. Militantzia da botere postuen eskuratzeko. Boterean direlarik batak edo besteak berdin egiten dute. Boterean sartzen direlarik lehen ardura dute nazioarteko kooperazio gehiago ukaitea. Komisioen sistemak funtzionatzen du. Operazio bat ona da ekartzen dituelarik kotxeak, konputadoreak... zenbat eta handiago hobeto.\nGuk ere hastapenean bagenuen proiektu bat, besteek bezala egiteko, sinesten genuen. Nekazaritzako proiektu bat nahi genuen egin, fruitu arbolak sortu mintegian eta jendeen artean banatu. Donostiako nekazaritza eskola batekin hasi ginen, muntatu genuen proiektua baina ez zuen arraposturik izan Sao Tomeren aldetik. Ezin duzu zure aldetik nolanahi joan proiektu batekin, behar duzu onartua izan. Gero konprenitu dut gure proiektua ez zela aski handi, ez zuela komisiorik ematen, uste baikenuen proiektuek merkeak izan behar zutela.\nJende xehearen aldetik, haien ametsik handiena da xuri batekin ezkontzea handik joateko. Haurrak ere eskaintzen dizkizute, handik mundu hobera atera ditzazun.\nBukatzeko, Kristiane. Zein da zure esperantza gaur egun?\nNola esango dizut (irribarrez ari da)... pixka bat mistikoa da, edo metafisikoa. Nik sinesten dut barne indarra badugula egun batez benetan euskaldun izatera iristeko, erran nahi baitu ukaitea ente politiko sozial bat non ezagutua izango garen legalki euskaldun bezala, ez erdi-frantses edo erdi-espainol, ez eta ere europar lehenik, baizik eta lehenik euskaldun bezala. Barne indar hori bada.\nUste dut ere gure belaunaldiak egin duela lan handia asmo hori gauzatzeko. Froga bat da Larrun hor izatea, eta zuek hor izatea idazteko, eta irakurleak edukitzea: orain dela 100 urte ez zen egiten, duela 50 urte ere ez. Beraz, ideien mailan, hartu-emanen mailan anitz aurreratu gara. Baina ez dut gehiago sinesten progresorik izanen dela manera iraultzaile batean, erran nahi dut, egun batetik bestera gauzak konponduko direla, ez eta urte batetik bestera ere. Aldiz, uste dut prozesu bat dela, bere erritmoak dituena. Eman dezagun, egunotan Europako hauteskundeek sekulako garrantzia badutela iduri du, eta enetako ez du batere garrantziarik prozesu luze horretan.\nAzken finean, prozesua da interesantea, prozesu iraunkor hori, ez eta lortu nahi duguna. Prozesu horretan ez gara gu zerikusia daukaten bakarrak, izan ingurumenarekin zerikusia duten mugimenduak, emazteen papera eztabaidatzen dutenak, eta abar, beste mugimendu progresista zabalago batean sartzen gaituztenak, eta mugimendu zabalago horrek beharbada lagunduko du gure errekonozimentu nazionala lortzen.\nGenero askapen borrokari, edo zehazkiago feminismoari, zein garrantzia ematen diozu?\nNi betidanik izan naiz “un garçon manqué”, euskaraz “mari-mutiko” esango genukeena. Emazteek deitzen zidaten mari-mutiko, ez bainintzen sometitua beren ikusmoldeei, ez bainintzen barne lanetan laket. Gizonek ez ninduten kategoria horretan sartzen. Baina behin ere ez naiz ibili mugimendu feministen militante. Feministak biziki ongi ikusten nituen, baina nola pasatu nituen zazpi urte “interna” serorekin eta nesken artean, eta gero beste urte eta erdi kartzelan serorekin eta nesken artean, aski denbora eman dut monosexismoan. Gauza mixtoak maite ditut. Baina gehien maite ditudanak dira gizon feministak.\nAh, bai, nik etxean badut.\nZure anaia? [zirikatu dugu broman]\nAh, orduan bi baditut: anaia eta Alfonso. Beren barnean sentitzen direnak feministak. Gaur pentsatzen dut gure prozesuan biziki garrantzizkoa dela gauzak lortzea emekiño, emeek bezala, ahal bada goxatuz, gauzak emankortasunarekin lotuz, hartu emankortasunarekin, ematen duzun arabera hartu. Ez konskistatuz, ez bandera ezarriz erranez “hau nirea da”, “egin dut behar zena hau ukaiteko”, “hau ordaindu dut”. Ez da soilik gizonen manera da, badira ere emazte anitz horrelakoak direnak. Baina horrela ez. Aldiz, “patria” egitea baino “matria” egitea, ez dena sufrikarioarekin eta sakrifizioarekin eginez baizik eta emankortasunarekin.


Dirulaguntza orokorrak - web.araba.eus\nMendekotasun egoeran dauden pertsonei eta zaintzaileei bideratutako dirulaguntzak\nDesgaitasuna eta gaixotasun mentala duten pertsonak\nLaguntza pertsonalerako prestazio ekonomikoa (LPPE)\nLaguntza ekonomikoa ematen da mendekotasuna duten pertsonen autonomia errazten duten laguntzaile pertsonalen kontratazioaren gastuetarako, horrela errazagoa baita hezkuntza jasotzea, laneratzea, komunitatearekin bat egin eta hartan parte hartzea eta eguneroko bizitzako oinarrizko jardueretan autonomia handiagoa lortzea.\nMendekotasuna duten pertsonak, hiru urte edo gehiago dituztenak; I., II. eta III. graduak edo 25-100 bitarteko puntu kopurua mendekotasuna baloratzeko baremoan (MBB); gainera, baldintza hauek bete behar dituzte:\nBanakako arreta programa izatea eta bertan jasota egotea prestazio ekonomikoa egokia dela\nEskaera aurkezten den egunean Araban erroldatuta egotea eta bertan bizitzea benetan.\nGaitasuna izatea zer zerbitzu behar dituen zehazteko, horiek kontrolatzeko eta laguntzaile pertsonalari jarraibideak emateko zerbitzuok egiteko moduari buruz (horretarako gai ez bada, haren legezko ordezkariak beteko du eginkizun hori)\nHezkuntzan edota lanean jardutea eta jarduera horietarako laguntza behar izatea, edo laguntza behar izatea eguneroko bizitzako jarduerak egiteko.\nLaguntzaile pertsonal bat edo, hala behar denean, laguntzaile pertsonal batzuk kontratatzeko erabiltzea prestazio ekonomikoa.\nGOFEri baimena ematea etxera sar dadin, prestazioa egokitzat jotzeko kontuan hartu zen egoerak iraun egiten duela egiaztatzeko.\nLaguntzaile pertsonalak baldintza hauek bete behar ditu:\n18 urte baino gehiago edukitzea eta legez Espainian edo Frantzian bizitzea\nPertsona hartzailearen senidea ez izatea eta laguntza pertsonaleko zerbitzuak behar bezala emateko gaituta egotea.\nGizarte Segurantzako afiliazioa, alta eta kotizazioa frogatzea.\nZerbitzua emateko kontratua izatea, enpresa baten bitartez nahiz zuzenean pertsona hartzailearekin edo haren ordezkariarekin.\n"Pertsonei Etxean Arreta Soziosanitarioa Emateko" lanbide-kualifikazioa izatea, edo, bestela, laguntzaile pertsonal jardun ahal izateko salbuespenezko edo behin-behineko gaikuntza izatea.\nFamilia giroan zaintzeko prestazio ekonomikoa (FGZPE)\nDirulaguntzaren helburua da mendekotasuna aitortua duen pertsona bat beraren familia giroko zaintzaile batek zaintzearen ondoriozko gastuei aurre egiten laguntzea.\nMendekotasunean dauden pertsonak; I., II. eta III. graduak edo 25-100 bitarteko puntu kopurua mendekotasuna baloratzeko baremoan (MBB); gainera, baldintza hauek bete behar dituzte:\nBanakako arreta programa edukitzea eta bertan jasota egotea prestazioa egokia dela.\nEskaera aurkezten den egunean Araban erroldatuta egotea eta bertan bizitzea benetan\nMendekotasuna duen pertsonaren ohiko bizilekuan emango dira zainketak.\nZainketa eginkizun nagusiak bere gain hartu behar dituen pertsona zaintzailea izendatu izana.\nEta behar diren zainketak emateko bizigarritasun eta bizikidetasun baldintza egokiak betetzea.\nZaintzaileak baldintza hauek bete behar ditu:\n18 urte edo gehiago izatea.\nLegez Estatuan bizi izatea.\nAhaidetasun lotura: ezkontza edo horren pareko lotura –behar bezala egiaztatua– eta odol, ezkontza edo adopzio bidezko ahaidetasuna, hirugarren graduraino; baita mendekotasuna duen pertsonaren familia-harrera ere.\nMendekotasuna duen pertsonarekin benetan bizitzea etxe berean eta bertan erroldatuta egotea, dokumentazio osagarria aurkezten den eguna baino urtebete lehenagotik, gutxienez.\nZainketa eta laguntza lanak bere kabuz egokiro egin ahal izateko gaitasun fisiko eta psikiko nahikoa izatea.\nMendekotasuna duen pertsona zaintzeko nahiko denbora izatea (ezingo dizkio bere zerbitzuak mendekotasuna duten hiru pertsonari baino gehiagori eman, salbu eta mendekotasuna duten pertsona horiek adingabeak izan eta pertsona zaintzailea aita edo ama denean).\nGutxienez urtebetean zainketa eta arreta lanak etengabe eta egokiro egiteko prest egotea.\nPrestakuntza jasotzeko eta erreferentziako gizarte zerbitzuaren aholkuei jarraitzeko prest egotea.\nMendekotasuna duen pertsona zaintzeko konpromisoa sinatzea.


Oposizioak - Laudioko Udalerako LEParen iragarkia | Juritecnia Centro de Formación en Bilbao\n→ Oposizioak – Laudioko Udalerako LEParen iragarkia\nLaudioko Udaleko gobernu taldeak oposizio publikoen deialdi berri bat onartu du ostiral honetan Tokiko Gobernu Batzarrean, 36 plaza berrirekin.\nEnplegu Publikoaren Eskaintzaren deialdi berri hori oso baldintzatuta dago abenduaren 28ko 20/2021 Lege berriarekin, enplegu publikoan behin-behinekotasuna murrizteko premiazko neurriei buruzkoa. Lege horrek sistema berri bat ireki du enplegu-eskaintzak garatzeko eta bitarteko langileak egonkortzeko. «Enplegu Publikoaren Eskaintzaren deialdi berri honek egonkortu beharreko lanpostu batzuk ohiko LEP sistemarekin konbinatzen ditu, nahiz eta edozein pertsonak eman dezakeen izena prozesuetako edozeinetan, edozein esperientzia izanda ere».\nZinegotziak gaineratu duenez, 2022an irekiko da plaza gehien dituzten bi prozesuetan izena emateko epea, hau da, administrazioko langileen eta obretako peoi espezialisten prozesuetan.\n2020ko eta 2022ko deialdiak batera kontuan hartuta, 70 lanpostuak honela banatzen dira:\nEnplegu publikoko eskaintza erregularreko sistema (26 lanpostu): sei administrari plaza, hiru udaltzaingo agente, hamar peoi espezialista, gizarte-langile bat, bost administrazio orokorreko teknikari eta psikologoko bat eskaintzen dira. Azken bi lanpostu horietan deialdia abian da.\nBarne-sustapen bidezko lan-eskaintza publikoaren sistema: Udaltzaingoko lehen mailako agentearen lau plaza eskaintzen dira. Kasu honetan ere deialdia martxan dago, egindako lehen azterketarekin.\nEgonkortzeko lan-eskaintza publikoaren sistema: administrari bi plaza eta igeltsero ofizial plaza bat eskaintzen dira.\nAparteko egonkortzeko lan-eskaintza publikoaren sistema (37 lanpostu): hamabi administrari plaza, sei behargin, bi arkitekto tekniko eta garbiketako beste bi langile. Administrari laguntzaile, ingurumeneko teknikari, delineatzaile, ikastetxe publikoko atezain, igeltsero ofizial, soldatzaile ofizial, sorosle monitore, liburuzain, gazteriako teknikari, berdintasun-teknikari, itzultzaile, atezain harreragile, gizarte-langile eta Udaltzaingoko agente lanpostua ere eskaintzen da.\nBilboko Udaleko Oposizioetarako Juriteknian irekita dauden taldeak ere kontsulta ditzakezu


Segurtasunean akats larregi | Revista - Part 2\nBestalde, akats arintzat jo dira jolas gune edo aparatuei kalitatea kentzen diotenak eta horien garbitasun eta funtzionaltasunari eragiten diotenak. Aparatuen %67k zainketa arazoak ditu. Tresnen %5ek ez du funtzionatzen (din-dan eta zabuak zeuden okerren eta zergatia piezaren batzuen falta, egitura makalegia edo egonkorra ez dena, jarlekurik eza…). Zainketako akatsak zituzten tresna ugarien artetik, %61ek pintura-geruza bat behar zuen, %46k zati herdoilduak zituen, %23tan zati hautsiak edo askatuak ageri ziren, %13k egurra ezpaldurik zuen eta %21en grafitti edo pintadek apaintzen zuten jolaserako tresneria. Hirietako bandalismoak eragin zuzena du hondamen horretan, baina hainbat aparatu zaharkiturik geratu dela ere ikusi zen eta gehienen egoera txarra zainketa eta berrikuspen egoerarik ezak eragiten duela.\nONUk honela ezartzen du 1959ko Haurraren Eskubideen Adierazpenean: “haurrak bete-betean gozatu behar ditu jolasa eta olgeta eta heziketak bilatzen dituen helburuetara bideraturik izan behar dute horiek; gizarteak eta agintari publikoek ahalegina egingo dute haurrek eskubide hori goza ahal izan dezaten”. Geroztiko adierazpenetan, nazioarteko erakunde gorenak azpimarratu egiten du era honetako jardueren beharra haurraren nortasuna egoki gara dadin.\nJoan aurreko orrira: « Segurtasunean akats larregi\nIr a la página siguiente Helduek ere badute zeregina »


Irekia Eusko Jaurlaritza - Gobierno Vasco :: Cristina Uriarte eta Jose Luis Mendoza sailburuen bilera\nCristina Uriarte eta Jose Luis Mendoza…\nEusko Jaurlaritzako Hezkuntza, Hizkuntza Politika eta Kultura sailburu Cristina Uriartek eta Nafarroako Hezkuntza kontseilari Jose Luis Mendozak lehen bilera izan dute Gasteizen, Eusko Jaurlaritzaren egoitzan\nCristina Uriarte eta Jose Luis Mendoza Hezkuntza sailburuek gaur arratsaldez izan dute lehen bilera. Eusko Jaurlaritzaren Lakuako egoitzan burutu da bilkura, une bereziki sentsible honetan hezkuntzaren inguruko gaiak aztertzeko bi agintariek duten interesaren erakusle.\nBileran, hainbat gai izan dituzte hizpide Uriartek eta Mendozak. LOMCEren inguruan, Lege hori arbuiatzean bat egiten dutela egiaztatu ahal izan dute, nork bere hezkuntza sistemarentzat kaltegarri jotzen baitute. Hºorregatik, Espainiako hurrengo gobernuak LOMCE indargabetzea bere lehentasunen artean izateko desioa azaldu dute, bai eta Autonomia Erkidego guztien ikuspegia eta iritzia jasoko dituen Lege berri bati bultzada ematekoa ere, hezkuntza komunitatea osatzen duten eragile guztien irizpideak aintzat hartuz.\nLanbide Heziketa ere hizpide izan da bileran. Uriartek etorkizuneko Lanbide Heziketako Euskal Legearen funtsezko alderdiak azaldu dizkio Nafarroako bere homologoari, eta Lanbide Heziketaren IV. Euskal Planean jasotako ezaugarri nagusiak ere azaldu dizkio.\nBi sailburuek harreman estuan jarraitzeko asmoa azaldu dute.


Free De Odessa-Datazio gune Odessa eskualdeko - BIDEO-TXATA ERAKUTSI ERRULETA!\nFree De Odessa-Datazio gune Odessa eskualdeko\nUste dut gauza bera egin dudan bezala\nBigarren talde normal emakumeen ezgaituta daude, baina ez dute bizi, zer da nahi dute ezintasun fisiko bat\nNaiz gizon bat baino gehiago - urte minusbaliotasun fisikoak dituzten hirian.\nBat, hala nola ulertzeko. Adeitasuna, maitasuna eta lan duina, bizimodu osasuntsua eramatea gustatzen zait erosotasuna etxean landareak nire lorategian neska bizi da bere familia, ni bezala, ahal izanez gero, vegan, dieta osasuntsua, ez haragia jan. Izatea, umore ona eta hezkuntza dela esan nahi du, ez duzu lizentzia bat etorkizunera begira ezagutza edo pentsamendu trebetasunak. Jende beteta daude umorea,"zintzotasun", leialtasuna, ausardia, adeitasuna, eta, esate baterako, ezaugarri bat eskertzen eta erosoa hasiera. Era berean, oso garrantzitsua da kalitatea da, giza jarrera, nahiz eta etxeko katua txakur bat dauka. Naiz urte eta larriak izan ohitura txarra. Ikasi nuen gabe gainerako. Ziur nago interesa izango duzu. Ez dago arteko gatazka bat emakume eta harreman serio bat, ez du axola zenbat denbora harremana da, emakume bat du ohitura txarra.\nEmakume ezkondu uste dibertigarria da.\nSanctimonious snobbery batera, zinismoa\nEz dut nahi izan unpretentious janaria, baina ez dut lortzean erabiltzen da, NTV-Fuji TV, gainera, soldata on bat etxean. Ez dira ohiko eta nazioarteko hegaldiak eta guztiak gripearen plano. Arabera Kotey, nire maitea, nire eguna. Hitz hau:"Ama, dagoeneko. Hitz bat izan daiteke idatzitako"izan behar Duzu ametsetan izango duzu etorri". Buruz ari da minbizia. Kaixo, gizon eta emakumeen kontzeptu biltzen dituen elkarrekiko zintzotasuna, elkarrekiko laguntza, eta partekatutako interesak zure maite bat. Erabiltzen ari zaren Online deodessa gunean. Hemen izango duzu erregistratu doan Odessa herriko Datazio profilak bezala izango.\nMatrikula egin ondoren, izango duzu sarbidea lortzeko protokoloak bizi arteko komunikazioa senar bat, eta pertsona bat.\nDenek nahi duenak ezagutu, maitemindu, ezkondu edo ezkondu hirian Odessa.\nFree Datazio gune Finlandian nerabe emakumeak\nVideo babilejo sen registriĝo\nezagun gizon bideoa sex Seznamka chat erruleta online telefonoa gabe bideo Datazio neska online free Free chat free izen-ematea gabe bideo fun kids for video chat free neska Datazio bideo argazkiak izen-ematea gabe chat erruleta online Datazio guys bideoa


Cookie-en definizioa - EHUDENDA\n> Cookie-en definizioa\nwww.ehudenda.eus webguneak (webgunea)cookie-en teknologia deritzona erabiltzen du, webgunearen erabilerari buruzko informazioa eskuratu ahal izateko, erabiltzaile-esperientzia hobetzeko eta funtzionamendu zuzena bermatzeko.\nCookiebat webguneek nabigatzaileari bidaltzen dioten testu-zati txiki bat da; testu-zati horiek erabiltzailearen terminalean (ordenagailuan edo gailu mugikorrean) biltegiratzen dira.Fitxategi horien helburua da instalazioaren arduraduna den erakundeak eguneratu eta berreskuratu ditzakeen datuak biltegiratzea.Horrela, erabiltzaileak webgune bera bisitatzen duen aldiro, arakatzaileak fitxategia berreskuratzen du eta webgunearen zerbitzariari bidaltzen dio.Cookie-ek hainbat funtzio dituzte, besteak beste, erabiltzailearen lehentasunei buruzko informazioa biltzea eta gogoratzea eta, oro har, erabiltzaileari webgunearen erabilera erraztea, edukia pertsonalizatuta, webgunea erabiltzailearentzat erabilgarriagoa izan dadin.\nCookie-ak parametro anitzen arabera sailka daitezke:\n1. - Titularitatea: cookiepropioak eta hirugarrenen cookie-ak:cookie-ak bidaltzen dituen eta eskuratutako datuak tratatzen dituen domeinua kudeatzen dituen erakundea zein den.\n2. - Iraupena: saiorakocookie-ak eta cookieiraunkorrak:erabiltzailearen terminalean biltegiratuta egoten diren denbora epearen arabera.\n3. - Helburua: cookieteknikoak, pertsonalizaziorako cookie-ak, analisirako cookie-ak, publizitatecookie-ak, publizitate jokaeraren cookie-ak:eskuratutako datuen tratamenduaren helburuaren arabera.\nCookieteknikoak:Webgunean edo aplikazioan zehar nabigatzeko eta horietan existitzen diren aukera edo zerbitzu anitzak erabiltzeko aukera ematen diote erabiltzaileari.Adibidez, datuen trafikoa eta komunikazioa kontrolatzea, saioa identifikatzea edo sarbide mugatuko webguneko zatietara sartzea.\nPertsonalizaziorako cookie-ak:Erabiltzaileari zerbitzura bere terminalean aurredefinitutako edo erabiltzaileak berak definitutako hainbat ezaugarri orokorrekin sartzeko aukera ematen dio. Adibidez, hizkuntza, zerbitzura sartzeko nabigatzaile mota edo aukeratutako edukien diseinua.\nAnalisirako cookie-ak:Geuk edo hirugarrenek tratatuta, erabiltzaile kopurua zenbatzeko aukera ematen digute eta, era horretan, erabiltzaileek egiten duten eskainitako zerbitzuaren erabileraren analisi estatistikoa egiteko.Horretarako, erabiltzaileen nabigazioa aztertzen da, eskaintzen ditugun produktuen eta zerbitzuen eskaintzako hobetzeko.\nPublizitate cookie-ak:Eskatutako zerbitzua eskaintzen duen webgunean, aplikazioan edo plataforman editoreak sartu dituen publizitate-espazioak ahalik eta modurik eraginkorrenean kudeatzeko aukera ematen digute, editatutako edukia edo iragarkiak erakusten diren maiztasuna bezalako irizpideak erabilita.\nJokaerazko publizitate cookie-ak:Eskatutako zerbitzua eskaintzen duen webgunean, aplikazioan edo plataforman editoreak sartu dituen publizitate-espazioak ahalik eta modurik eraginkorrenean kudeatzeko aukera ematen digute.Cookiehoriek erabiltzailearen jokaerari buruzko informazioa biltegiratzen dute; informazio hori erabiltzaileen nabigatzeko ohituren behaketa jarraituaren bitartez eskuratzen da eta, horri esker, erabiltzailearen profil zehatza garatzen da, lortutako informazioaren araberako publizitatea erakusteko.\nGure webgunean erabiltzen ditugun cookie-ak\nGure webgunean cookiepropioak zein hirugarrenen cookie-ak erabiltzen ditugu; cookiepropioak dira zure ordenagailura bidaltzen direnak eta geuk bakarrik kudeatzen ditugunak, webguneak hobeto funtziona dezan; hirugarrenen cookie-ei dagokienez, erabiltzaileen eta gure webgunearen arteko elkarrekintzaren analisirako tresna gisa baliatzeko helburuz, cookie horiei esker, nabigazioa hobetzen eta erabiltzaileei eta bezeroei zerbitzu hobea ematen lagun dezakeen informazioa eskuratzen dugu.\nGure webguneak saioko aldi baterako cookie-ak zein cookieiraunkorrak erabiltzen ditu.Saioko cookie-ek erabiltzailea webgunera sartzen den bitartean bakarrik biltegiratzen dituzte datuak; cookieiraunkorrek, berriz, datuak terminalean biltegiratzen dituzte, saio batean baino gehiagotan eskura eta erabil daitezen.\nGure webgunean erabiltzen ditugun COOKIE-AKhonako hauek dira, hain zuzen ere:\nErosketa-saskia kontrolatzeko balio du. Produktu komertzialen saskia memorizatzen du eta mekanismoaren login-a eta logout-a maneiatzen ditu.\nErabiltzailearen saioa eta bere datuak kontrolatzen ditu.\nWebgune honetan cookie-ak erabiltzea onartzen dela adierazten du.\nErabiltzailea saio edo bisita bakoitzera sartzen den lekua zehazten du.\nErabiltzaileen eta saioen arteko bereizketa egiten du.\nSaio eta bisita berriak zehazten ditu.\nWebgune honetarako trafikoaren jatorria biltegiratzen du.\n"__utmz", "__utmc", "__utma" eta "__utmb cookie-ak, GoogleAnalytics-ek erabiltzen ditu, erabiltzaile indibidualak identifikatu gabe, modu anonimoan informazioa biltzeko eta webgunearen joeren txostenak egiteko.Jarraian, Google-en webgunerako esteka bat ematen dugu; webgune horretan, GoogleAnalitycs-ek erabiltzen dituen cookiemoten deskribapena kontsulta dezakezu:https://developers.google.com/analytics/devguides/collection/analyticsjs/cookie-usage?hl=es\nErabiltzaileak GoogleAnalytics-encookieanonimoak desaktiba ditzake, webguneak bere bisiten informazioa GoogleAnalytics-i bidaltzea galarazteko.Informazio gehiagorako, bisita ezazu honako webgunea: http://www.google.com/analytics/learn/privacy.html. GoogleAnalytics-i datu-bidalketa desgaitzeko Google-ek garatu duen osagarria ere instala dezakezu nabigatzaileetan. Osagarri hori hemen deskarga dezakezu:https://tools.google.com/dlpage/gaoptout?hl=es\nHalaber, jakinarazten dizugu gure webguneko edukiarekin jarduten baduzu, hirugarrenen beste cookiebatzuk ere ezar daitezkeela (adibidez, sare sozialen botoiak sakatzerakoan edo beste webgune batean kokatutako mapekin jarduterakoan).Hirugarrenen cookie-ak gure webgunea ez beste domeinu baterako ezarritakoak dira, esaterako, Facebook, Twitter edo Google-erako.Ezin ditugu beste webgune batzuetan nabigatzerakoan webgune horietako cookie-etan biltegiratutako daturik eskuratu.\nOndorengo esteka hauetan kontsulta ditzakezu honako guneen pribatutasun-politikak:\nFacebook:. Facebook's data usagepolicy.


«Bidea egiten ari gara, baina hasieran begirada txarrak jasan behar izan nituen» | erritarrak | GAUR8 - mila leiho zabalik\n«Bidea egiten ari gara, baina hasieran begirada txarrak jasan behar izan nituen»\nMikel IBARGOIEN Eguneratua:\nPrimeran. Hasieratik ondo ulertu genuen elkar eta niretzat oso lagungarria izan zen Gemmaren maila eta esperientzia duen pertsona bat alboan izatea, ikaragarri\nGurasoek amorrua sentituko zuten horrelako egoeren aurrean.\nNire aitak ondorengoa esaten zidan: «Beti neskekin zaudela esaten dizutenean esaiezu beraiek beti mutilekin daudela, eta, beraz, zuk haiek baino konpainia hobea duzula alboan» [kar, kar, kar].\nGurasoen berotasun hori funtsezkoa da, baina beti ez da horrela izaten.\nNik beti izan ditut nire alboan eta hori oso garrantzitsua izan da niretzat. Gurasoak dira umetan ditugun oinarri nagusiak eta horrelako egoeretan alboan egon behar dute. Niri beti esaten zidaten gustatzen zitzaidana egin eta nire bidea jarraitu behar nuela, eta beti egongo zirela nire alboan.\nNolako harremana zenuen emakumezko taldekideekin?\nIritsi nintzenean egia da arraro egin zitzaiela ez zutelako sekula beste mutilik izan, baina entrenatzaileak normaltasun osoz barneratu ninduen multzoan eta taldekideek ere normaltasun osoz tratatu ninduten. Ordu asko igarotzen genituen elkarrekin eta konfiantza handia sortzen da. Ni beraientzat anaia baten modukoa nintzen eta alderantziz. Hortaz, familia handi bat osatzen genuela esan daiteke.\nNola joan zitzaizkizun lehenengo txapelketak?\nHasieran inguruko txapelketa xumeetan parte hartzen nuen. Gero, nire maila handitzen joan zen heinean, eskualdeko txapelketetara egin nuen jauzi. Katalunia mailakoetan hasi nintzen segidan, horien ostean estatu mailakoetan barneratu nintzen, eta gaur egun nazioarte mailako zitarik garrantzitsuenetan egoten naiz. Gustura nago izan dudan garapenarekin.\nHalere, aipatu duzu arautegiaren ondorioz zailtasunak izan zenituela eta ondorioz lehiaketak utzi zenituela.\nLehen urteetan ez nuen inolako arazorik izan, baina 12 urterekin estatu mailako txapelketetarako jauzia emateko garaia iritsi zitzaidanean konturatu ginen arautegiak ez zituela mutilak onartzen lehiaketetan. Egoera horren aurrean, nire klubak Espainiako Federazioarekin eta estatuko gainerako klubekin hitz egin zuen eta ia denek aldeko jarrera erakutsi zutenez arau hori aldatu eta bidea zabaldu zidaten.\nHurrengo pausoa nazioarteko txapelketetara igarotzea zen Europako eta munduko txapelketak mugarri edukiz, baina oztopo berberarekin egin nuen topo, arautegiarekin, alegia. Beraz, nire ibilbidean ez aurrera ez atzera geratu nintzela ikusirik, motibazioa galdu eta txapelketak albo batera uztea erabaki nuen 18 urterekin. Nire kabuz entrenatzen eta erakustaldi batzuetan parte hartzen jarraitu nuen, baina beste erritmo lasaiago batean.\nAurrera egin ezin zenuela ikustea eta halabeharrez lehiaketak uztea kolpe gogorra izan zen?\nKolpe gogorra izan zen, bai. Nire taldekideek aurrera egiten zuten eta nik gizonezkoa izate hutsagatik aukera hori ez nuela ikusteak amorrua eman zidan.\nEta jada esperantza erabat galduta zenuela, bat-batean, Igeriketa Sinkronizatuko Munduko Txapelketan lehendabiziko aldiz modalitate mistoa egongo dela iragartzen da.\nBerria irakurri nuenean poz handia hartu nuen, baina urtebete neraman jada lehiaketatik kanpo eta gogor entrenatu gabe. Beraz, ez nuen imajinatu ere egiten txapelketan egotea. Dena den, nire ezustekorako Esther Jauma Espainiako entrenatzaileak hots egin zidan proiektuaren berri emateko eta nigan pentsatu zutela esateko. Munduko Txapelketarako lau hilabete besterik ez ziren falta eta nik ia ezinezko ikusten nuen arren, hausnarketa bat eginez konturatu nintzen hamabi urte neramatzala igeriketa sinkronizatuan helburu horri segika. Hortaz, saiatu egin behar nuela ikusi nuen. Proba bat egin zidaten eta gainditu nuenez nire aldeko apustua egin zuten.\nBehin zu joango zinela erabakita, zure bikotekidea erabakitzea falta zen.\nNi taldearekin entrenatzen hasi nintzen nire bikotekidea nor izango zen jakin gabe. Entrenamenduetan Gemma Mengualekin harreman ona egin nuen. Berak gauza berriak probatzeko esaten zidan; neurri batean nire maila aztertzeko modu bat ere bazen. Ikusi zuen pixkanaka hobetzen ari nintzela eta biok batera ondo molda gintezkeela. Hala, nirekin bikote osatzeko eskaini zen. Txikitatik nire idoloetako bat izan da Gemma eta ilusio handia egin zidan berarekin lehiatzeak, ohore bat izan zen.\nZein desberdintasun dago gizon eta emakumeen artean?\nMalgutasuna da desberdintasun nagusia. Emakumeak izatez gizonak baino malguagoak dira eta guk alor horretan lan gehiago egin behar dugu. Bestalde, indar aldetik guk normalean gaitasun handiagoa izan ohi dugu.\nHartara, esan daiteke ikuskizun mistoa ikusgarriagoa dela emakumeen eta gizonen ezaugarriak uztartzen dituelako?\nNik baietz esango nuke. Batzuen eta besteen gaitasunak batuta ikuskizuna osoagoa eta politagoa dela iruditzen zait.\nMunduko Txapelketan bosgarren izan zinen eta iragan abenduan, Txinan, World Trophy txapelketan, Berta Ferrerasekin batera brontzezko domina kolkoratu zenuen. Gorantz zoaz.\nTxapelketa desberdina zen. Izan ere, azken lehiaketa horretan arlo artistikoak teknikoak baino garrantzi handiagoa hartzen zuen. Hori bai, oso ondo moldatu ginen eta lortutako emaitza bikaina izan zen. Berta izango da nire bikotekidea aurten ere eta ea norabide berean jarraitzen dugun.\nZein da zure hurrengo helburua?\nOrain martxoan Londresen jokatuko den Europako Txapelketarako prestatzen ari gara.\nNire ametsa Olinpiar Joko batzuetan parte hartzea litzateke. Bestalde, etorkizunean igeriketa sinkronizatuko talde misto baten entrenatzaile izateak ilusio handia egingo lidake. Halere, ez dakit posible izango den, izan ere, horretarako lanean jarraitu behar da eta urteak beharko dira. Nik ikusten ez badut seguru nago beste belaunaldi batek ikusiko duela.\nIritsi zaren lekura iritsita eta lortu duzuna lortuta, zer esango zenieke hasieran kritikatu zintuztenei?\nGarai hartan esaten nien hori zela niri gustatzen zitzaidana, eta, beraz, bidea jarraitu behar nuela. Orain, besterik gabe, esango nieke ikusteko noraino iritsi naizen inorekin sartu gabe eta inori minik egin gabe. Argi dagoena da bakoitzak gustatzen zaion horri heldu behar diola, denak ez gara berdinak eta. Ea guk ireki dugun bideak horretarako balio duen.\nIbon Garcia barakaldarrak aurretik ibili zuen Ribesen bidea, eta ibilian segitzen du\nPau Ribes da estatu mailan igeriketa sinkronizatuan diharduten gizonetatik ezagunena baina bere aurretik izan da antzeko bidea egin duenik. Hori da, hain zuzen, Barakaldon sorturiko Ibon Garciaren kasua. Bere izena bolo-bolo ibili zen emakumezkoen artean leku bat egin eta Euskadiko hainbat txapelketa irabazi zituen garaian. Albiste berezi eta deigarria zen gizonezkoa eta igeriketa sinkronizatuko txapelduna izatea, nobedadea, alegia. Ordea, Ribesen moduan, horrenbeste maite zuen kirola albo batera utzi behar izan zuen Garciak nazioarteko txapelketetan parte hartu ezinda bere ibilbideak aurrera jarraitzeko zirrikiturik ez zuela iritzita.\nOrain, modalitate mistoaren agerpenarekin bigarren aukera bat ireki zaio eta ez du alferrik galdu nahi. Bueltan da Garcia, ilusioz gainezka.\nSaskibaloian eta igeriketan aritzen zen Ibon Garcia 12 urterekin igeriketa sinkronizatua lehen aldiz probatu aurretik. Bere ama igeriketa sinkronizatuko irakaslea zen eta bere ikasleek egiten zutenak erakarrita probatzea erabaki zuen. Gainera, Garciari uretan ibiltzeaz gain betidanik gustatu izan zaio dantzatzea eta abestea, eta igeriketa sinkronizatuak hiru alor horietatik bi uztartzeko aukera eskaintzen zion. Hala, Gallartako udal igerilekuan eman zituen lehen pausoak neskak bakarrik zeuden klase batean. «Ni nintzen klaseko mutil bakarra, baina hori ez zen arazo izan inoiz eta ez zidaten inongo trabarik jarri». Aitzitik, primeran hartu zuten multzoan eta hasieran jendea zertxobait harritzen zen arren, ez zuen komentario desatseginik jasan behar izan. «Egia da batzuek galdetzen zutela ea zer egiten zuen mutil batek igeriketa sinkronizatua bezalako kirol batean, izan ere, ordura arte ez zuten horrelakorik ikusi, eta, beraz, arraro egiten zitzaien. Halere, kontua sekula ez zen harago joan. Niri zuzenean ez zidaten ezer txarrik esan».\nHastapen haietan astean hiru egunez entrenatzen zuen saio bakoitzak ordubeteko iraupena zuelarik: «Hori oso gutxi da, izan ere, adin horrekin igeriketa sinkronizatuan buru-belarri dihardutenek egunean ordu mordoa entrenatzen dute». Bere ibilbidean aurrerapauso bat eman asmoz Urbarri taldera jauzi egin zuen 16 urterekin. Garai hartan hasi zen junior mailako Euskadiko txapelketetan parte hartzen eta egindako lanak fruituak eman zituen garaipenen bitartez. Lehenengoak egin zion ilusio gehien, ez baitzuen inondik inora ere espero. Aurrerantzean ere izan zuen zer ospatua, urte mordoan izan zen-eta Euskadiko errege.\nPau Ribesen gurasoen eskutitza\nIgeriketa sinkronizatua kirol minoritarioa izanik ez da ohikoa izaten egunkarietako orrietan tartea izatea, baina garailea gizonezkoa izateak hedabideen arreta piztu zuen nonbait, eta makina bat tokitan agertu zen Ibon Garciaren izena: «Albisteak zeresan handia izan zuen eta hedabide askotan agertu nintzen, baita ‘Marca’ egunkarian ere. Prentsan agertzen hasi nintzenean egoerak gainezka egin zidan. Ni ez nengoen ohituta horretara eta dena egun batetik bestera izan zen. Jende askok ez zekien igeriketa sinkronizatuan nenbilenik ere, eta ezagutzera emateko balio izan zuen behintzat».\nAlbistea irakurri zutenen artean zeuden Pau Ribesen gurasoak eta haientzat ere ezustekoa izan zen beste mutiko bat igeriketa sinkronizatuan zebilela jakitea. Poza eman zien berriak eta gutun bat bidali zuten Garciak entrenatzen zuen kiroldegira berarekin harremanetan jartzeko asmoz. Urte horretan, gainera, Espainiako infantil mailako txapelketa jokatu zen Barakaldon, Pau lehiatzera joan zen eta orduan izan zuten aurrez aurre elkar ezagutzeko aukera. «Nik orduan 19 urte nituen eta Pauk, berriz, 15. Polita da ikustea ez zarela mutil bakarra. Ordutik aurrera hainbat txapelketetan topo egin genuen eta gure gurasoek ere telefonoz hitz egiten zuten haien artean. Nik aurretik bide hori egina nuenez, Pauren gurasoentzat lagungarria izan zen sortzen zitzaizkien zalantzak argitzeko».\nTxapelketetan topo egiten zuten baina sekula ez aurkari moduan, izan ere, bien artean lau urteko tartea egonik maila desberdinetan lehiatzen zuten. Hala, biak izaten ziren euren mailetako mutil bakarrak.\nLehiaketa horiei etena jarri zien Garciak 21 urterekin, arautegiaren ondorioz –ez zuen baimentzen gizonezkoen parte hartzea–. Beraz, nazioarteko lehiaketetan parte hartu ezinik bere ibilbidearen garapena erabat mugatuta geratu zen halabeharrez. Bestalde, Itsasoko Zientziak ikastera joan zen Las Palmasera eta igeriketa sinkronizatua albo batera utzi zuen, nahiz eta bere kabuz kirola egiten jarraitu zuen.\nGaldu ezineko aukera\nBizimodu berri batean murgilduta eta igeriketa sinkronizatuko lehia ofizialetara itzultzeko esperantza galduta zuenean ireki zitzaion ostera jada itxia zuen atea Ibon Garciari modalitate mistoaren agerpenarekin. Ez zuen bitan pentsatu eta Metropole taldean sartuta entrenamenduei berrekin zien: «2012ko udaran igeriketa sinkronizatua utzi nuenetik 2015eko otsailera arte entrenatu gabe egon nintzen. Ia hiru urte dira, denbora asko da, eta hasieran kosta egin zitzaidan martxa hartzea. Orain, egunero hiru ordu entrenatzen ditut, eta utzitakoan astean sei-zortzi entrenatzen nituen. Hortaz, dedikazio maila askoz handiagoa da. Lehen asteetan lehertuta iristen nintzen etxera, baina pixkanaka jarri naiz».\nModalitate mistoa ofizial egitea oso pauso garrantzitsua dela dio Garciak eta uste du aldaketak mutil gehiago gerturatuko dituela igeriketa sinkronizatura: «Pau eta ni ez gara igeriketa sinkronizatuan gabiltzan eta ibili garen mutil bakarrak. Gehiago egon dira, baina horiek ez dute parte hartu estatu mailako txapelketetan, eta, ondorioz, ez dira ezagutzen. Orain, berriz, modalitate mistoak izan duen oihartzunarekin hasiko dira mutil gehiago Espainiako txapelketetan agertzen, ikusiko dutelako kirol honetan bidea egin daitekeela».\nGarciak argi du modalitate mistoarena urrats potoloa dela, baina, era berean, gogoratzen du oraindik beste asko geratzen direla emateke: hala nola, gizonak bakarkako modalitatean lehiatu ahal izatea edota taldekako modalitatean gizonen lehiaketa bat abian jartzea.\nBerari dagokionez nazioarteko txapelketetan parte hartzea da egungo nahia. Horretarako, ordea, ezinbestekoa da Espainiako selekzioan egotea, eta, momentuz bikote bakarra dagoenez, Pau Ribes da leku hori betetzen duena. Haatik, ez du amore emango, baikorra da Garcia, eta lanean jarraituko du egunen batean desio hori errealitate bihurtuko den ilusio eta esperantzaz.\n«Nire ibilbidean zehar arazo dezente izan ditut lehiatzeko, izan ere, adin batetik aurrera arautegiak ez zigun baimenik ematen mutilei lehiaketetan parte hartzeko»«Munduko Txapelketarako lau hilabete eskas falta zirela estreinakoz modalitate mistoa egongo zela iragarri zutenean aukera berri bat sortu zitzaidan, eta ezin nuen alferrik galdu»\n«Gurasoak dira umetan ditugun oinarri nagusiak eta horrelako egoeretan alboan egon behar dute. Niri beti esaten zidaten gustatzen zitzaidana egin eta nire bidea jarraitu behar nuela»«Lehen urteetan ez nuen inolako arazorik izan, baina 12 urterekin estatu mailako txapelketetarako jauzia emateko garaia iritsi zitzaidanean konturatu ginen arautegiak ez zituela mutilak onartzen lehiaketetan»


Game Ex frankotiratzaile Online. Play for free\nGame Ex frankotiratzaile\nPlay jokoa Ex frankotiratzaile Online:\nGame Description Ex frankotiratzaile\nLagunaren arazoak da: eskuinera kalean harrapatu terrorista on egunez zabala. Eskakizunak too zurrun ezinezkoa betetzen direla egiten dute. Irtenbide bakarra da zure laguna mantendu zuten gatibu guztiak suntsitzeko. Zure frankotiratzaile trebetasunak erabilgarria duzu, pazientzia pixka bat, zehatza tiro eta etsaia neutralizatu egingo dira. . Play jokoa Ex frankotiratzaile konektatuta.\nTekniko jokoa Ex frankotiratzaile ezaugarri\nGame Ex frankotiratzaile gehitu: 27.08.2014\nJokoaren tamaina: 7.37 MB\nJokoa jokatzen: 4492 aldiz\nGame Rating: 3.75 errondan 5 (134 kalkuluen arabera,)\nBezalako jokoa Ex frankotiratzaile Jokoak\nDeskarga jokoa Ex frankotiratzaile\nEmbed Joko Ex frankotiratzaile zure web orrian:\nJokoaren txertatu Ex frankotiratzaile zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Ex frankotiratzaile, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Ex frankotiratzaile-rekin, baita ere, jokoa jokatu zen:


10. Matinéea: Attacca Laukotea | Euskadiko Orkestra. Basque National Orchestra\n10. Matinéea: Attacca Laukotea\nHarirako 1. kuartetoa, 'Kreutzer sonata' [18']\nHarirako 14. kuartetoa [40']\n27Otsaila, 2021Larunbata, 11:00 h.Donostia / San SebastiánMiramon\nMatinée honek 100 urteko bidaia proposatzen digu Ludwig Van Beethovenen azken kuartetoetako baten eta Leos Janacek txekiarraren beste kuarteto berantiar baten artean, bi obrak karga erromantiko handidunak.\nLehenik eta behin, 'Kreutzer Sonata' izenarekin ezaguna den Janaceken 1. Hari kuartetoa entzungo da. Beethovenek bere Kreutzerrentzako Sonata ospetsua 1803an konposatu zuen, Rodolphe Kreutzer biolinista frantziarrari eskainia. 1889an, Leon Tolstoik Kreutzerrentzako Sonata izen bereko eleberri bat argitaratu zuen, eta bertan Beethovenen konposizio hura hartu zuen adibide gisa pertsonak euren grina askatuen mende nola bizi diren erakusteko. Tolstoiren lana denbora gutxira zentsuratu zuten Errusiako agintariek, abstinentzia sexualaren idealari buruzko alegatu bat eta jeloskortasunari buruzko lehen pertsonako tratatu bat baita. Eleberri honek inspiratu zuen, hain zuzen, Janacek 1923an 1. Hari kuarteto hau sortzeko.\nJarraian, Beethovenen 14. Kuartetoa interpretatuko da, hari-laukoterako bere azken lanetako bat eta konpositorearen gogokoenetako bat. Kuartetoa, do sostenitu minorrean idatzia, 1826an konposatua izan zen, eta Joseph von Stutterheim baroiari eskainia dago, bere iloba Karl armadara eramateagatik esker oneko keinu bezala, bere buruaz beste egiten saiatu ondoren. Kuarteto hau sakona, zabala, askotarikoa eta kaleidoskopikoa da. Diotenez, Schubertek, entzun ondoren, honako hau oihukatu zuen: "Honen ondoren, zer geratzen zaigu konposatzeko?!".\nklasesInithtml not-front not-logged-in no-sidebars page-node page-node- page-node-52592 node-type-concierto i18n-eu lang-eu section-kontzertuaklasesFin


‘Mugimenduan gaude, lurrikara gara!’ – Hala Bedi\nHala Bedi > Podcasts > Sociales > onosera > ‘Mugimenduan gaude, lurrikara gara!’\nO no será-Edo ez da izango: ‘Mugimenduan gaude, lurrikara gara!’\noctubre 18, 2021 O no será-Edo ez da izango 0\nEuskal Herriko Neska* Gazteak sareak urriaren 9 eta 10ean 'Mugimenduan gaude, lurrikara gara!' Baterajotzea burutu zuen eta horren inguruan eta sarearen inguruan aritu gara gaurkoan.\nBaterajotzeko mobilizazioaren argazkia (Ahotsa.info).\nIkasturte hasiera hau oso potentea izan dugu Euskal Herriko mugimendu feministan. Sareak artikulatzeko momentu desberdinak izan ditugu. Orain hile bat, irailaren 11an, Euskal Herriko Bilgune Feministak Azken uda dantza ekimen kulturala antolatu zuen garaionen.\nEta orain asteburu bi, urriaren 9 eta 10ean, Euskal Herriko Neska* Gazteak sareak Baterajotzea antolatu zuen Elizondon. Eta hau, asteburu horretan bizitakoari buruzko gogoetak izango ditugu gaur gurean mintzagai.\nEuskal Herriko Neska* Gazteen ibilbidearen eta Baterajotzearen berri emateko, gurekin izan dugu estudioetan Izaro Arbe Arrieta. Eta saioa Gora Etorriren abestiekin girotu dugu.\n← 435 : haritik tiraka


HIL KANPAIAK en Tomaticket\nZABIEL KULTUR ETXEA. Erdikokale Kalea 28. Ver mapa\nHil Kanpaiak Imanol Rayo zuzendariaren 2020ko euskarazko misteriozko filma da, Miren Gorrotxategiren 33 ezkil eleberrian oinarritua. Gerizmendi deituriko baserri bat da guztiaren epizentro; izan ere, giza hezur batzuen arrastoak agertuko dira egun batean. Nola jokatu jakin ez, eta Fermin eta Karmen senar-emazteek Nestor semeari deitzea erabakiko dute; eta Nestorrek, Ertzaintzari. Baina Ertzaintza heltzerako, desagertu egingo dira hezurren arrastoak.\nGenero artistikoa: Misteriozko zinema eta thrillerra\nAntzezleak: Eneko Sagardoy, Itziar Ituño, Yon González, Josean Bengoetxea, Itsaso Arana, Asier Hernandez, Iñigo Aranburu, Dorleta Urretabizkaia, Kandido Uranga, Patricia López Arnaiz, Andrés Gertrúdix, Patxi Santamaria, Sara Cozar, Nerea Mazo.\nHil Kanpaiak ez zait gustatu


WordPress Mantentze-lanen Zerrenda: Aholku, Tresna eta Praktika Onen Azken zerrenda Martech Zone\nWordPress Mantentze-lanen Zerrenda: Aholku, tresna eta praktika onen zerrenda\nOstirala, uztaila 20, 2018 Larunbata, urria 24, 2020 Douglas Karr\nGaur bertan, gure bi bezeroekin bildu nintzen beraien WordPress instalazioei buruz. Edukiak kudeatzeko sistemen inguruan saltzaile-agnostikoa naiz. WordPress-en ospe orokorrak benetan lagundu du hirugarren alderdi gehienak berarekin integratuko direlako eta gaiak eta plugin ekosistema lor ditzakezun bezain onak dira. Dezente garatu ditut WordPress pluginak, neuk, gure bezeroei laguntzeko eta ekosistemari laguntzeko.\nHori bai, ez da arazorik gabe. Oso ezaguna delako edukiak kudeatzeko sistema, WordPress nonahi hacker eta spammerren helburu nagusia da. Erabiltzeko erraztasuna dela eta, nahiko erraza da guneak geldiaraztea eragiten duen instalazio puztu bat eraikitzea. Errendimendua gaur egun erabilgarritasunerako eta bilaketa optimizatzeko oso kritikoa denez, horrek ez du onik egiten gune askotan.\nHori bai, oso ona da WordPress administratzaileei laguntzeko infografia integrala garatu duten BigrockCoupon bezalako jendea. Haien infografia, WordPress webgunearen mantentze-lanen zerrenda, ezinbesteko 50 aholku eta praktika baino gehiago ditu webguneen jabeek beren lan-fluxuan programatzeko arazoak saihesteko.\nHemen dago Nire WordPress Mantentze Zerrenda\nInfografiak nahiko elementu gehiago ditu, baina horiek estaltzen badituzu zure lehiakideen aurretik zaude! Zerrenden zerrenda ere mantentzen dut WordPress plugin onenak probatu eta inplementatu dugula ... ziurtatu laster-marka jartzen duzula!\nEgin segurtasun kopia zure WordPress datu baseari - WordPress-ekin ezer egin aurretik, ziurtatu kanpotik gordetzen diren segurtasun kopia bikainak dituzula. Horregatik erabiltzen dugu WordPress-ekin kudeatutako ostatua flywheel. Klik bateko berrezarpenekin segurtasun kopia automatikoak eta eskuzkoak dituzte. Inoiz ez genuen ezer konfiguratu edo gaitu behar izan ... beti zeuden hor!\nEman WordPress-i egiaztapena - Exekutatu zure webgunea WP egiaztapena eta zure webgunearekin garbitzeko gauza asko aurkituko dituzu. Gai guztiek ez dute zuretzako eragin handirik izango, baina optimizazio txiki bakoitzak balio du!\nWebgunearen Abiadura Ikuskaritza - Garatu Google-ren PageSpeed Insights orriak aztertzeko abiadura arazoetarako.\nBegiratu hautsitako estekak - Lineako hainbat tresna erabilita, ez dut sekula baino ezer hoberik aurkitu Frog SEO igeltsua hautsitako esteken guneak arakatzeko. Infografiak horretarako plugin bat gehitzea gomendatzen du, baina horrek zure errendimendua hondatu dezake eta zure ostalariarekin arazo batzuk sor ditzake.\n301 Lotura hautsietarako birbideratzea - Gure bezeroetatik kanpo WPEngine, bere birbideratze administrazioa duena, gure bezero guztiek zuzentzen dute Birbideratze plugina.\nEguneratu WordPress, Gaiak eta Pluginak azken bertsiora - Hori ezinbestekoa da gaur egun segurtasun arazoak kontuan hartuta. Plugin bat berritzeak kezkatuta zauden horietakoa bazara zure webgunea apur dezake, agian plugin berri bat bilatu nahi duzu. Garatzaile guztiek aukera izango dute beren gaiak eta pluginak probatzeko datozen WordPress bertsioetan.\nEzabatu Spam iruzkinak - Lortzea gomendatuko nuke Jetpack eta Akismet-era harpidetuz horretan laguntzeko.\nEzabatu erabili gabeko gaiak, irudiak eta erabili gabeko pluginak aktiboak - Aktibatutako pluginek kode gehiago gehitzen dute zure webgunera argitaratzerakoan. Buruz buruko horrek benetan moteldu dezake zure gunea, beraz, zure ikuspegirik onena gabe egitea da.\nGarbitu bertsioak eta zaborrontzia - Zenbat eta datu basea txikiagoa izan, orduan eta azkarrago edukia ateratzeko kontsultak egingo dira. Ziurtatu orrialdeak eta argitaratutako bertsioak eta ezabatutako orriak eta argitalpenak aldizka garbitzen dituzula.\nWebguneen Segurtasun Jarraipena - flywheel Ez gara segurtasun pluginen zale handiak; horren ordez, ostalari bikain batekin joatea gomendatuko nuke. Haien taldea segurtasunaren gainetik geratzen da plugin baten errendimendu handirik gabe.\nOptimizatu datu-baseko taulak - Gai eta plugin dezente instalatu badituzu, gehienek datuak zure datu basean uzten dituzte. Horrek errendimendu arazoak gehitu eta karga denborak handitu ditzake, erabili gabeko datuak oraindik ikus daitezkeen ala ez kontsultatu eta karga daitezkeelako. Zerrendatutako plugin-a nahiko zaharra da, gomendatuko nuke Datu baseen garbitzaile aurreratua.\nIrudien optimizazioa - Konprimitu gabeko irudiek eragin handia izan dezakete zure webgunearen errendimenduan. Maite dugu Kraken eta bere WordPress plugina gure irudiak konprimitzeko.\nEgiaztatu posta elektroniko bidezko hautapena eta harremanetarako inprimakien funtzionaltasuna - Gravity Inprimakiak Behin bezero potentzial baten kexa jaso genuen abian jarri berri zen guneak inprimakiak zituela, baina ez zutela inolako biderik jaso. Gunea begiratu genuenean, inprimakiak inprimaki faltsuak zirela eta enpresarekin harremanetan jarri zitekeen edonork bidali zuela baina datuak ez ziren inoiz inora joan aurkitu genuen. Mingarria! Bezero guztiekin erabiltzen dugu!\nBerrikusi Google Analytics - Beti da harritzekoa gure bezeroentzat nola haien orrialde gutxi bilatzaileek indexatu edo bisitariek irakurtzen dituzten. Bereziki eskertzen dugu Erabiltzaile Fluxua, jendeak zure webgunean nola nabigatzen duen erakusten duen txostena.\nBegiratu Google Search Console - Analytics-ek zure webgunera nor iritsi den bakarrik erakusten du. Zer gertatzen da zure webgunea bilatzaile baten emaitzan ikusi duten pertsonekin? Beno, web administratzaileak Google-k zure webgunea osasunerako, egonkortasunerako eta bilaketa emaitzetan nola ikusten duen ikusteko tresna da. Jarrai itzazu erroreen datuak eta saiatu zuzentzen agertzen direnean.\nEguneratu zure edukia - Mezu honen idazketan, erreferentzia egiten ari nintzen gutxienez dozena erdi mezu eguneratu nituen, eguneratuta egongo zirela ziurtatzeko. Zure webgunean sortzen diren arazoekin harrituta geratuko zara (jada existitzen ez diren kanpoko guneetarako estekak, arazoak izan ditzaketen irudiak eta zaharkitutako edukia). Mantendu zure edukia fresko, partekatu, indexatu eta ikusleentzat balio dezan.\nBerrikusi Izenburua eta Meta Deskribapena etiketak - Zure bilatzailea motorra optimizatzeko modu bikaina pluginak instalatzea eta konfiguratzea da. Tituluek zure orrialdea behar bezala indexatzen lagunduko dute, agerian uzten duten edukietarako eta meta deskribapenek bilaketa-motorreko erabiltzaileek zure zerrendako emaitzan klik egitera bultzatuko dituzte.\nHemen duzu infografia osoa, 50 aholku eta praktika baino gehiagorekin BigrockCoupon!\nTags: 301 Birbideraketa Lotura HautsietarakoEgin segurtasun kopia zure WordPress datu baseariAldatu pasahitzakIkusi Adsense iragarkiak zure webguneanBegiratu afiliatuen estekakBegiratu posta elektronikoa hautatzeko eta harremanetarako inprimakien funtzionaltasunaBegiratu hautsitako estekakBegiratu Google Console (Webmaster) tresnakErabilitako baliabideak egiaztatuEgiaztatu alboko barraren estekak eta BlogrollsEgiaztatu sare sozialetako estekakBegiratu web ostalariaren estatistikakEgiaztatu webgunearen segurtasunaEgiaztatu deskargatzeko estekakBegiratu zure webgunearen jarioakEgiaztatu zure webguneko nabigazioaGarbitu zaborrontziaGorde automatikoki tartea definituEzabatu Spam iruzkinakEzabatu nahi ez dituzun pluginakEzabatu nahi ez dituzun gaiakDesgaitu WordPress eguneratze automatikoakDesgaitu arazketa moduaDesgaitu Trackbacks eta PingbacksIrudien optimizazioaHanditu memoria mugamalware eskaneatzeaMultimedia fitxategiak garbituOptimizatu datu-baseko taulakMantentze lanak argitaratzeaFreskatu goiburuaren bandera eta gunearen irudiakKendu zirriborroak eta argitaratu berrikuspenakKendu webgune inaktiboen administratzaileakBerritu ostatua eta domeinuakIruzkinak erantzunBerrikusi Google AnalyticsBerrikusi Meta izenburua eta Meta deskribapen etiketakBerrikusi On-Page-SEOBerrikusi guri buruz orriaExekutatu gunea WP egiaztapenaren bidezEgin eguneroko segurtasun kopiakProbatu arakatzailea eta gailuen bateragarritasunaEguneratu Copyright data zure orrialdeanEguneratu zure edukiaEguneratu WordPress PluginakEguneratu WordPress gaiaEguneratu zure WordPress widgetakEguneratu WordPress azken bertsioraZure webgunea baliozkotzeaWebguneen Segurtasun JarraipenaWebgunearen Abiadura Ikuskaritzawp egiaztapena\nEcommerce-ren 7 aholku bihurtzen den edukia sortzeko\nStorybrand bat eraikitzea: Zure negozioa 7 nahi duen prospektiba da